5 Alasan Logik Untuk Lelaki Tambah Isteri

Zaman sekarang memang sering kedengaran kisah kecurangan suami, yang memilih untuk menduakan isteri hanya kerana alasan lemah.

Hujah seperti isteri tak pandai masak, isteri dah tak cantik di mata atau si suami rasa dia berhak mengejar bahagia sudah jadi hujah-hujah biasa jantan sebegini. Mungkin dek rumahtangga yang kurang bahagia, mereka tergamak mencari 1001 sebab untuk menghalalkan tindakan mereka.

Namun di luar sana, masih ramai lelaki yang sebenarnya setia tak berniat ingin menduakan teman kita melainkan wujud situasi di mana ada keperluannya suami menikah pilihan kedua.

Berikut adalah 5 hujah yang boleh diterima isteri jika suami nak kahwin dua, tanpa perlu sesiapa pun saling kasar-mengkasari, sehingga lebam muka.

Di kalangan wanita, memang ada di antara mereka yang tidak bernasib baik tidak boleh mengandung. Ada banyak sebab kenapa situasi sebegini boleh berlaku dan semuanya berkait dengan kesihatan.

Jika anda rajin membaca pandangan pakar sakit puan, pasti anda sedar ramai pasangan telahpun berusaha sehabis mungkin bergolok gadai harta demi cuba mendapatkan zuriat.

Ada yang sempat mengandung hanya sebulan dua sebelum gugur. Ada yang langsung tak pernah berjaya mengandung langsung walaupun tiap malam mencuba dan langsung tak diketahui apa sebabnya.

Memang sedih untuk seorang suami menyuarakan hasrat berkahwin dua, hanya kerana terlalu inginkan zuriat. Tetapi dalam keadaan ini kami yakin si isteri sekurang-kurangnya mampu menerima takdir dan alasan.

Memang ada pilihan untuk mengambil anak angkat, tetapi si suami juga berhak bersuara sekiranya dia rasa cenderung kahwin isteri kedua.

Tak ada orang mendoakan kesakitan menimpa ahli keluarga, khususnya isteri yang disayangi namun jika takdir sudah tertulis, suami yang sihat perlu menguruskan hidup tanpa bantuan isteri yang jelita.

Suami kemampuannya dalam perkara sebegini agak terhad, walaupun dia bergelar ketua keluarga. Ada banyak aspek dalam keluarga khasnya dalam menguruskan anak-anak, yang lebih sesuai diuruskan si isteri.

Seorang isteri biasanya dah tahu apa kekuatan dan kelemahan suaminya. Dalam situasi di mana seseorang isteri jatuh gering berbulan-bulan lamanya, tanpa ada perubahan positif - adalah disyorkan agar si suami berkahwin dua.

Beban menjaga isteri yang terlantar baik di rumah atau di hospital mampu ditanggung sama-sama. Yang penting sebelum si suami melamar, ceritakan dulu latar belakang keluarga supaya perempuan itu tak terkejut pula.

Memang tak ramai wanita sanggup tiba-tiba kena menjaga orang lain, tetapi kami yakin masih ada wanita yang sanggup melakukannya.

Adegan sebegini biasanya dapat kita lihat dalam drama atau filem sahaja. Seorang pasangan baik lelaki atau wanita, sanggup menjodohkan suami sendiri dengan wanita lain demi kebahagiaan suami, kerana tahu dia hayatnya tak lama.

Zaman sekarang disokong oleh kemajuan teknologi perubatan yang moden, para doktor sudah mampu menganggarkan dengan baik berapa lamakah lagi masa yang ada untuk seseorang yang sakit ada di dunia.

Mungkin si suami yang berdepan kesedihan, takut untuk meremukkan hati isterinya yang bakal pergi. Dah lah sedang sakit, suami minta izin kahwin lain pulak!

Walau bagaimanapun jika kasih sayang di antara anda berdua benar-benar ikhlas, kami yakin si isteri yang sudah tahu anggaran baki harinya akan mula mengusahakan agar si suami tidak bersendirian selepas meninggal dunia - walaupun si suami tak buka mulut bersuara.

Anda pernah berhadapan dengan situasi di mana seorang isteri akhirnya merelakan suaminya berkahwin dua, disebabkan oleh tak mampu menanggung beban 'melayani' suami yang perlu kerap terjadi.

Jangan ingat kisah sebegini hanya rekaan fantasi. Realitinya, situasi seperti ini memang benar-benar berlaku dan memaksa isteri meluangkan banyak masa untuk bersama.

Dalam situasi ini, besar kemungkinan sebelum suami buka mulut nak suarakan permintaan pun ada isteri yang cadangkan kepada suami supaya kahwin lain.

Bagaimanapun harus kami ingatkan, alasan ini hanya terpakai sekiranya seorang isteri benar-benar dah tak berdaya melayan nafsu kuda suami. Jika anda seorang suami yang hanya mampu beraksi selama 2 minit setiap 1 bulan sekali, jangan mimpilah nak berharap perkara ini terjadi.

Dalam era di mana aktivis kewanitaan mahu masyarakat melihat wanita duduk dan berdiri setara dengan lelaki, realitinya pegangan sebegini sebenarnya mewujudkan lebih banyak ancaman kepada diri wanita.

Sebuah keluarga yang hanya tinggal si ibu dengan anak-anaknya disebabkan perceraian, jauh lebih berisiko berhadapan bahaya jika dibandingkan dengan sebuah keluarga yang ada si bapa melindungi isteri dan anak-anaknya.

Seandainya anda seorang wanita dan anda ada kawan yang perlu meneruskan hidup sendirian sebagai seorang janda, pasti anda rasa kagum dan juga gusar memikirkan bagaimana dia melakukannya. Begitulah juga dengan seorang lelaki.

Kami bukanlah nak kata wanita tak mampu jaga diri dan keluarga, tetapi dengan adanya seorang lelaki dalam hidup mereka - situasinya akan jadi berbeza. Siapa patut melindungi wanita-wanita dan anak-anak mereka, yang duduk dalam kategori ini?

Suami anda lah. Apa kata anda suarakan sendiri cadangan kami ini. Barulah masyarakat kita semakin madani.


Misteri Kad Emas McDonald's - Makan Percuma Sepanjang Hayat

Rangkaian restoran McDonald's atau lebih dikenali sebagai 'McD' atau 'Mekdi' di Malaysia, merupakan pemandangan biasa di negara kita.

Terkenal sebagai pendahulu dalam inovasi perkhidmatan restoran makanan segera, McD bukan saja terkenal dengan menunya bahkan turut dikenali sebagai syarikat yang cukup mementingkan kebajikan pekerjanya.

Corak pengiklanannya juga kreatif serta menarik. Siapa boleh lupa fenomena iklan ayam goreng McD yang mengakibatkan jualan ayam goreng restoran itu meningkat mendadak?

Satu bentuk promosi McD yang diamalkan khususnya di Amerika Syarikat belum pernah didengari lagi berlaku di Malaysia, adalah penganugerahan kad emas McD kepada pelanggan.

Bukan mudah untuk jenama menjalankan kempen promosi yang layak bergelar efektif dalam menarik pelanggan.

Mengetahui kekangan ini pengasas McD, mendiang Ray Kroc telah memulakan pemberian kad berwarna merah jambu yang dinamakan sebagai 'Be Our Guest Card', menghadiahkan pelanggan terpilih peluang menikmati hidangan percuma sepanjang hayat.

Kad eksklusif ini hanya dikeluarkan oleh Kroc kepada mana-mana individu yang pernah terlibat sama-sama membantu beliau, sebagai membalas jasa dan bantuan mereka membangunkan restoran McDonald's semasa era awal penubuhannya.

Kad itu membolehkan pemegangnya berkunjung ke mana-mana cawangan McD yang ada, memesan apa saja yang mereka mahukan tanpa had.

Salah seorang penerima kad ini adalah ayah kepada calon bertanding jawatan Presiden Amerika Syarikat, Mitt Romney yang tewas kepada Presiden Barrack Obama dalam pemilihan tahun 2012.

Ayah beliau George Romney merupakan pegawai pelatih kumpulan awal pekerja restoran McDonald's. Jasa beliau membantu melancarkan sistem pengendalian dan pengurusan kru restoran ketika mereka baru bertatih hendak bergerak, sangat dihargai Kroc.

Lucunya setiap kali George Romney cuba menggunakan kad itu, dia akan berhadapan situasi awkward dek rasa sangsi pekerja yang menguruskan pesanan.

Bagaimanapun setakat apa yang diceritakan anaknya, belum pernah pesanannya ditolak dan George Romney menggunakan manfaat itu sekerap mungkin menjamah burger kegemarannya.

Menyedari ada kesan positif timbul akibat kemurahan hati Kroc, pengurusan McD mula memperbaiki sistem ini agar lebih berkesan.

Hasil populariti McD bukan saja sebagai sebuah restoran makanan bahkan sebagai identiti budaya ala Amerika, menarik lebih ramai individu berpengaruh dan ternama menjadi pelanggan setia mereka.

Tahu reaksi positif sekiranya sistem kad sama dianugerahkan kepada individu penting dalam masyarakat, McD mula memberikan kad yang dikenali sebagai kad McDonald's Gold Card atau kad emas McDonald's kepada individu terkenal yang juga peminat setia menu mereka.

Ada beberapa individu pengurusan atasan ditauliahkan layak mengeluarkan kad emas McD, yang kini digubah menjadi kad berwarna emas; membenarkan mana-mana pemegangnya makan di McD secara percuma.

Setakat apa yang dilaporkan, hanya dua individu mempunyai kuasa sebegini iaitu mendiang Ray Kroc sendiri serta seorang lagi pengurus bernama Herb Peterson, eksekutif pemasaran dan saintis makanan yang mencipta burger telur Egg McMuffin pada tahun 1972.

Mereka yang ditauliahkan berhak menghadiahkan kad emas McD kepada mana-mana individu yang dirasakan telah menyumbang jasa kepada masyarakat.

Dua pemegang kad emas McD yang paling berprofil tinggi adalah hartawan terkenal Warren Buffet serta pengasas syarikat Microsoft dan juga bekas orang paling kaya dunia, Bill Gates.

Walaupun demikian ada perbezaan ketara antara manfaat kad emas McD milik Buffet dan kad milik Gates yang perlu kita ceritakan.

Pada awalnya kewujudan kad ini hanyalah antara khabar angin yang sering berlegar diceritakan orang ramai. Hanya selepas Warren Buffet mengesahkan kewujudannya - ketulenannya tidak lagi diragui.

Walaupun demikian kad emas milik Buffett hanya membenarkan Buffett menuntut hidangan percuma di mana-mana cawangan restoran McD yang terletak dalam Omaha, Nebraska - negeri kelahirannya.

Jika dia cuba makan di McD yang terletak di daerah berbeza, dia perlu membayar harga hidangannya.

Kad emas McD milik Bill Gates istimewa, kerana memberikan Gates kelebihan makan di mana-mana saja cawangan McDonald's di seluruh dunia secara percuma.

Setakat apa yang kita tahu hanya Bill Gates disahkan memegang kad emas yang memberikan faedah sebegini, tetapi ada kemungkinan wujud ramai lagi individu lain yang belum memunculkan diri mereka.

Aktor Hollywood, Rob Lowe juga merupakan pemegang kad emas McD, kerana keluarga beliau mengenali anak kepada Herb Peterson, David Peterson yang mewarisi rangkaian restoran McD daripada ayahnya di Santa Barbara, California.

Peterson menghadiahkan Lowe sekeping kad emas yang membolehkan Lowe menuntut makanan secara percuma dari mana-mana McD di Santa Barbara selama setahun. Sebarang tuntutan selepas itu tidak akan dilayan.

Anda mungkin bertanya - orang biasa tak ada peluang ke mendapatkan kad serupa? Boleh! Ada satu kisah menjadi bukti dunia nyata.

Tindakan berani seorang lelaki bernama Charles Ramsey (gambar atas) menyelamatkan mangsa culik yang telah hilang akibat dikurung di dalam satu rumah berdekatan kediamannya pada tahun 2013 menjadikan Ramsey wira segera.

Lucunya pada hari kejadian Ramsey baru pulang ke rumah dari McDonald's sedang cuba menjamah Big Mac, sebelum dia mendengar jeritan meminta tolong. Ramsey berlari keluar sambil tangannya terus memegang Big Mac yang sedang dimakan untuk meninjau apa yang berlaku.

Tindakan Ramsey dengan bantuan seorang lagi jirannya pada tarikh 6 Mei tahun 2013 berjaya menyelamatkan mangsa yang telah dilaporkan hilang sejak 23 Ogos 2002. 11 tahun dua orang wanita mangsa kes ini diculik!

Dalam setiap temuramah Ramsey bersama wartawan selepas penjenayah berjaya ditahan, dia akan menceritakan tentang apa yang dia lakukan sebelum menemui mangsa; memetik bagaimana dia sedang makan Big Mac dan baru pulang dari McDonald's.

Atas jasa baik Ramsey memecahkan pintu besi yang mengurung mereka, McDonald's menghadiahkan Ramsey kad yang membolehkan beliau makan di mana-mana restoran McD percuma selama setahun.

Pada tahun 2022 pengurusan McDonald's di Amerika Syarikat memulakan kempen promosi kad emas secara rasmi.

Mereka membuka peluang kepada 3 orang peminat setia menu McD memenangi kad emas McD dengan melakukan pesanan melalui aplikasi, yang akan membolehkan pemenangnya memesan hidangan percuma dua kali seminggu sehinggalah usia kad itu mencapai 50 tahun, tidak melebihi $10 (RM44.80) sekali pesanan.

Lebih menarik, 3 pemenang yang terpilih akan turut diberikan 3 lagi kad tambahan membolehkan dia berkongsi tawaran itu dengan 3 lagi individu lain. Sayangnya tawaran ini hanya dibuat di Amerika Syarikat sahaja.

Kami rasakan dengan menulis artikel yang best ini, kami sekurang-kurangnya berhak mendapat kad emas khusus untuk kami. Dapat tebus makanan free sebulan sekali pun cukuplah.

Boleh tak bagi kami kad emas McDonald's Malaysia, sekeping pun cukuplah. Kalau nak bagi 3 pun, apa salahnya.


5 Perbezaan Karyawan Zaman Dulu Dengan 'Content Creator' Moden

Trend zaman sekarang khususnya di kalangan anak muda, meletakkan content creator atau pencipta kandungan sebagai 'selebriti mini.'

Menggalas tanggungjawab menerbitkan kandungan pelbagai variasi dalam platform media sosial untukwarga siber, ramai di kalangan individu muda menyimpan cita-cita mahu menjadi pencipta kandungan ternama alam maya.

Digambarkan mampu hidup mewah dengan hanya menjadikan hobi sebagai kerjaya menjadi penarik utama yang menaikkan nama-nama seperti PewDiePie, Mr. Beast, Allyssa Dezek, Khaby Lame atau Charli D'Amelio; pempengaruh dan pencipta kandungan yang sering disebut sebagai contoh mereka yang dah berjaya.

Realitinya, kemahsyuran yang dirasai generasi baru pengkarya moden ini sukar untuk kekal lama. Apa yang membezakan mereka dengan pengkarya zaman dahulu?

Dulu, seorang pengkarya baik penghasil lagu, drama, filem, seni lukisan dan sebagainya mampu menghasilkan karya dalam rentak sendiri.

Mereka tidak terkejar-kejar dengan permintaan mendadak, melainkan mereka memang ada menandatangani kontrak dengan syarikat. Itupun tempoh diberikan  masih dianggap memadai.

Walaupun majoriti di antara mereka bergerak sendiri, keperluan untuk menerbitkan karya secara konsisten mengakibatkan ramai content creator yang berstatus sepenuh masa berdepan tekanan menghasilkan idea baru.

Mereka tampak ceria dan segar depan kamera, tetapi realitinya hanya mereka yang tahu apa yang perlu ditempuhi tatkala kamera sudah dimatikan; terpaksa memerah otak setiap hari untuk mencipta kandungan baru dan segar agar pengikut tak melupakan mereka.

Atas faktor wujudnya tekanan menghasilkan karya sekerap mungkin, wujud lambakan  karya baik yang berkualiti ataupun hanya sekadar benda bodoh, saling berebut masa kita di internet.

Lambakan ini walaupun boleh dinilai sebagai satu perkara positif yang membuktikan bertambahnya nilai kreativiti masyarakat - juga mengakibatkan banyak karya baru lebih bersifat pakai buang.

Tidak banyak karya khususnya di negara kita yang diterbitkan dalam satu dekad kebelakangan ini, layak digelar karya klasik yang akan ditonton, dihadam, didengar dan diperdengarkan berulang kali sehingga menjadi sebahagian identiti masyarakat.

Lebih memburukkan keadaan, lambakan karya pakai buang ini juga mengakibatkan karya  yang berkualiti sukar mendapat tempat dan peminat, kerana penerimaan masyarakat juga seolah gemarkan karya yang menepati spesifikasi pengisian pakai buang atau cukup sekadar hiburan ringan.

Cuba anda senaraikan siapakah tokoh atau ikon pengkaryaan seni tanah air kita.

Besar kemungkinan kita akan menyebut nama seperti Allahyarham P. Ramlee, Sudirman Hj. Arshad, Dato' M. Nasir, Dato' Siti Nurhaliza dan beberapa nama lagi.

Kenapa nama-nama begini terus dikenang jasa mereka? Karya yang mereka bawakan mudah dirujuk kepada diri mereka, mempunyai identiti sendiri yang kuat dalam perjalanan dunia pengkaryaan mereka.

Reputasi ini jauh berbeza jika kita bandingkan dengan populariti content creator di media sosial.

Tidak dapat dinafikan dari segi angka, content creator menang. Mereka ada 1 juta pengikut. Perkongsian mereka mampu dapat reaksi 10 juta orang. Tetapi berapa lama agaknya nama-nama content creator sekarang akan terus dikenang?

Karya yang mereka hasilkan juga biasanya begitulah. Tonton tengahari, malam dah lupa. Tak ada apa yang istimewanya dan langsung tak meninggalkan impak kepada budaya.

Jika kita meneliti industri muzik negara kita, apa trend muzik terakhir yang meninggalkan impak perubahan kepada Malaysia?

Pada pandangan penulis, era bermulanya kebangkitan kumpulan indie atau bebas berbahasa Melayu yang naik menggantikan trend kegilaan muzik-muzik dari kugiran Indonesia. Kemunculan kumpulan Hujan serta kugiran seangkatannya dinilai penulis sebagai trend terakhir yang mengubah budaya popular kita.

Mungkin bagi sesetengah orang, mereka tidak nampak apa peranan yang dimainkan pemuzik seperti Hujan; namun populariti yang mereka bawa sebenarnya menyumbang kepada budaya dalam banyak cara.

Pengaruh karya Hujan membuatkan ramai kugiran beralih mencipta karya dalam bahasa Melayu. Anak muda meniru-niru konsep pemakaian dan muzik yang dibawa Hujan. Paling penting - orang Malaysia kembali dengar lagu ciptaan anak Malaysia.

Kini ramai pengkarya tempatan dan pencipta kandungan di media sosial selesa mengikut apa saja hala tuju trend, kerana mahu mengejar populariti. Tidak ada banyak inisiatif untuk seseorang pengkarya melawan arus memulakan trend baru.

Jika ada pun, hanya segelintir kecil saja peminat benar-benar mengikuti perjalanan mereka.

Minat adalah pemupuk yang kuat membolehkan seseorang berusaha melakukan sesuatu.

Etos ini dapat kita lihat dengan jelas di kalangan pengkarya zaman dahulu; bilamana individu berbakat mampu menterjemahkan minat mereka dengan kesungguhan, sehingga akhirnya seseorang pengkarya mampu menghasilkan karya yang melampaui zaman seterusnya menjadi sumber rezeki beliau.

Dalam era media sosial di mana semua orang dipujuk untuk cuba menjadi 'content creator', ramai mengambil keputusan untuk menjadi penghasil kandungan bukan kerana minat - tetapi kerana dipesonakan imbuhan kewangan yang dikatakan ada.

Yang tak ada bakat, tak ada kemampuan dan tak sepatutnya mencipta kandungan pun diberitahu 'kita semua boleh jadi content creator dan boleh kaya macam mereka.'

Karya yang terhasil pun entah apa-apa kerana jelas bukan setakat minat tak ada, bakat pun selalunya tak seberapa. Kualiti karya pun ke laut dalam sedalam Jurang Mariana.

Kita tengok naik rasa bertambah meluat ada la. Tak apalah kot....esok-esok kita semua pun dah lupa semuanya.


5 Haiwan Yang Boleh Kesan Penyakit Manusia

Sesetengah haiwan, seperti anjing, terkenal dengan deria yang kuat yang boleh mengesan banyak perkara dalam persekitaran yang tidak dapat dilihat oleh manusia.

Ditambah dengan fakta mereka sangat responsif terhadap latihan, orang ramai telah menemui banyak kegunaan untuk mereka, sama ada dilatih untuk mengesan dadah, bahan letupan, atau banyak perkara lain.

Tetapi satu lagi bidang penyelidikan terkini dan sangat menarik di mana haiwan digunakan ialah pengesanan penyakit atau, lebih khusus, pengesanan kanser. Anjing bukanlah satu-satunya haiwan yang menunjukkan potensi dalam usaha ini kerana terdapat haiwan lain yang berkeupayaan melakukannya.

Kali ini pihak Iluminasi ingin kongsikan beberapa haiwan atau binatang yang mempunyai kebolah unik mengesan pelbagai jenis penyakit pada manusia, daripada diabetes hinggalah kepada kanser.

Bukan haiwan mamalia sahaja yang mungkin dapat membantu manusia dengan pengesanan penyakit maut; serangga turut mempunyai kebolehan melakukannya. Lebah dilaporkan mempunyai deria bau yang sangat kuat sehingga mereka dapat mengesan walaupun hanya beberapa molekul bahan di dalam bilik, dan mereka telah pun digunakan untuk mengesan penyakit seperti TB dan diabetes.

Di samping itu, mereka boleh dilatih jauh lebih cepat daripada haiwan seperti anjing. Antena mereka membolehkan mereka mengesan bau tertentu dengan lebih tepat di antara campuran bau serentak, seperti yang berlaku dengan sampel nafas manusia.

Susana Soares, pereka produk Portugis, telah membangunkan peranti kaca yang dikenali sebagai "Bee's," yang membolehkan orang ramai bernafas dengan selamat ke dalam ruang yang mengandungi lebah, yang telah dilatih untuk bertindak balas kepada pengesanan bahan kimia tertentu.

Penyelidik di A.S. memutuskan untuk menguji sama ada merpati boleh mengesan kanser payudara daripada imej. Anehnya, mereka mampu melakukannya sebaik manusia! Dan haiwan ini mampu berbuat demikian walaupun mempunyai otak sebesar hujung jari.

Walau bagaimanapun, otak mereka agak kuat, terutamanya apabila ia berkaitan dengan imej. Mereka telah terbukti dapat mengingat sehingga 1,800 imej, dan mereka boleh membezakan antara orang, ekspresi muka, dan juga huruf dalam abjad.

Burung merpati dalam kajian kanser telah dilatih untuk membezakan imej mikroskop tisu kanser dan bukan kanser. Adalah dipercayai bahawa burung merpati boleh membantu untuk mengesahkan kaedah pengesanan kanser berasaskan imejj pada masa depan.

Semut, seperti lebah, mempunyai antena yang sangat sensitif yang membolehkan mereka mengesan semua jenis bahan yang mengelak deria manusia. Seperti yang kita ketahui sekarang, bahan kimia tertentu yang dikeluarkan oleh tumor kanser boleh mempunyai bau yang tersendiri.

Walau bagaimanapun, nafas bukanlah satu-satunya pelepasan badan di mana bahan kimia ini mungkin muncul. Sebatian itu juga muncul dalam air kencing, dan pada tahun 2023, saintis mendapati bahawa semut sangat tepat dalam mengesan sebatian ini dalam air kencing tikus.

Adalah dipercayai bahawa semut boleh menawarkan cara yang lebih murah dan kurang invasif untuk mengesan kanser lebih awal.

Cacing dalam penyelidikan ini adalah cacing gelang (roundworms) biasa yang, pada panjang 1mm kecil, jauh lebih kecil daripada cacing tanah yang mengunyah lumpur yang anda temui di taman anda.

Cacing gelang mungkin kurang berminat dengan lumpur, tetapi nampaknya mereka sangat berminat dengan sel kanser terutamanya apabila mereka lapar. Dalam eksperimen itu, saintis dari Korea meletakkan sekitar 50 cacing pada slaid mikroskop, bersama dengan sel manusia yang sihat dan sel kanser. Kira-kira 70% daripada cacing itu tertarik ke arah sel-sel kanser.

Walaupun tidak diketahui mengapa sel kanser secara konsisten menarik perhatian cacing, saintis mempunyai teori: Sel kanser mengeluarkan banyak molekul bau yang sama seperti epal busuk, sesuatu yang kita semua tahu menarik kepada spesies cacing lain.

Langkah seterusnya adalah untuk melihat sama ada mereka boleh mengesan kanser apabila dibentangkan dengan bahan seperti air kencing atau nafas dan bukannya dibentangkan secara langsung dengan sel kanser.

Pada tahun 2010, seorang wanita dari Franklin, Tennessee, melawat doktornya selepas lebam misteri muncul di dadanya di tempat kucingnya terus mengais dan menerkam pada petang sebelumnya. Dia mendapati ia adalah kanser payudara.

Setahun sebelumnya, sebuah cerita menjadi tajuk utama di Kanada di mana seorang lelaki dari Calgary mengesahkan bahawa kucingnya telah memaklumkannya tentang kanser paru-parunya dengan mencakar secara berterus kakinya di sebelah kiri.

Pemiliknya memuji kucingnya, Tiger, yang sebelum itu tidak begitu mesra, kerana telah menyelamatkan nyawanya. Walaupun belum ada kajian saintifik untuk membuktikan kucing mampu mengesan kanser, 2 peristiwa ini memberi gambaran kucing mempunyai kemampuan unik mengesan penyakit ini.


Kenapa Orang Barat Mahu Normakan Hubungan Songsang?

Wabak seksualiti songsang merupakan barah yang semakin melanda seluruh dunia, khususnya di kalangan negara barat.

Wujud pola peningkatan ketara khususnya di negara seperti Kanada, Amerika Syarikat, Australia, Perancis, Sweden dan Argentina, menampakkan keterbukaan masyarakat di sana menerima dan menyokong hubungan sama jenis luar tabii ke dalam sistem masyarakat mereka.

Di Amerika Syarikat yang menjadi topik kita kali ini, paras penerimaannya kini berada pada tahap 72% berbanding 28% yang menolaknya, berdasarkan kajian tahun 2020 Pew Research Centre.

Perubahan ini menyaksikan peningkatan 21% daripada statistik tahun 2002, ketika hanya 51% warga Amerika Syarikat menerima kesongsangan.

Kenaikan ketara ini jugalah yang menjadi punca utama menyumbang pertambahan elemen seksualiti songsang ke dalam penerbitan media filem dan drama di Hollywood.

Apa sebenarnya faktor yang menyumbang kepada penambahburukan ini? Untuk memahaminya, mari kita rungkaikan serba sedikit apa yang telah berlaku.

Ramai di kalangan masyarakat kita memandang enteng kuasa media dalam pembentukan mentaliti sesebuah masyarakat, khususnya apabila melibatkan isu kesongsangan.

Ada yang berkata 'takkanlah dengan filem atau drama pun boleh jadi songsang?' atau 'aku tengok adegan songsang, tak jadi songsang pun aku!'.

Realitinya pengaruh media memainkan peranan yang sangat kuat bukan saja dalam mencipta sentimen pro-gerakan songsang bahkan media juga dulu berperanan memainkan stigma anti-kesongsangan, yang timbul dalam dekad 1940-an di Amerika Syarikat.

Kesongsangan dan kecenderungan terhadap perlakuan luar tabii pada era tersebut, dicemuh dan dikecam sehingga kadangkala mencetuskan tindakbalas fizikal orang ramai terhadap kumpulan minoriti ini, kerana media pada waktu tersebut kukuh memainkan mesej-mesej anti-songsang.

Bermula dalam dekad 1990-an, beberapa insiden membabitkan individu songsang mula mengubah hala tuju media Amerika Syarikat agar lebih terbuka terhadap kumpulan ini, mengakibatkan lebih banyak media beragenda mesra-songsang diterbitkan.

Salah satu peristiwa yang dianggap paling ikonik dalam sejarah hiburan Amerika Syarikat yang memulakan perubahan, adalah keberanian Ellen Degeneres - kini dikenali sebagai pengacara terkenal di Hollywood; menjadi selebriti pertama mengaku dirinya seorang lesbian dalam rancangan waktu perdana.

Pengakuan yang dibuat pada 30 April 1997 dalam drama Ellen secara separa fiksyen, menjadi titik tolak perubahan media Amerika Syarikat dalam menerima dan mengenengahkan elemen songsang ke tahap lebih tinggi.

Beberapa bulan sebelum pengakuan tersebut dilakukan, media Amerika Syarikat sudah mula memainkan propaganda bahawa DeGeneres dalam dunia nyata dan juga dalam siri TV tersebut, berorientasi songsang.

Namun DeGeneres menepis dakwaan yang ada, menggunakan jenaka bagi mengalihkan topik konsisten enggan mengaku desas-desus yang dilontarkan.

Seminggu sebelum episod drama itu disiarkam, majalah TIME menjadikan Degeneres penghias muka depan dengan teks 'Yep, I'm G*y' mengesahkan semuanya.

Publisiti yang tercetus daripada pengakuan sensasi yang dilakukan semasa Degeneres berada di puncak populariti, mendorong lebih 42 juta orang menonton episod drama TV itu; kini terpahat sebagai detik ikonik di kalangan aktivis songsang sebagai satu permulaan besar ideologi mereka.

Walaupun demikian tindakan Degeneres mengaku ini mendapat tentangan banyak pihak, dia mula dikecam serta diboikot pihak media.

Mendapat sokongan daripada kumpulan kecil aktivis kumpulan songsang tidak membantu nasib DeGeneres, selepas dia digantung secara tidak rasmi selama 3 tahun daripada apa saja bentuk penerbitan.

Dihimpit keluar daripada lensa wartawan dan populariti, tindakan nekad DeGeneres itu memahatkan dirinya sebagai simbol gerakan songsang, kerana pada era tersebut dia merupakan nama paling berprofil tinggi terbuka mengaku kesongsangan dirinya.

Pengakuan DeGeneres serta impaknya kepada industri hiburan, sebenarnya didorong beberapa perubahan yang berlaku kepada dasar kerajaan Amerika Syarikat sendiri.

Pada tahun 1994, Badan Kesihatan Amerika Syarikat (AMA) mengambil langkah untuk mengiktiraf homoseksualiti bukan lagi sebuah penyakit, seiring dengan tindakan Badan Kesihatan Sedunia pada tahun 1990.

Menyusul perubahan itu, pada tahun 1993 Kongres Amerika Syarikat memperkenalkan Akta Jenayah Berlandaskan Benci (Hate Crime) bagi mencegah dan menghukum sebarang kelakuan jenayah yang dibuat atas faktor orientasi seksual dan identiti jantina.

Penggantungan tidak rasmi DeGeneres daripada sebaran media tidak lagi boleh menghalang Amerika Syarikat daripada menyaksikan gelombang perubahan - walaupun DeGeneres dikecam teruk sehingga digelarkan 'Degenerate' (terencat akal) oleh sesetengah pihak.

Siri TV 'Will and Grace' diterbitkan pada tahun 1998 membawakan dua watak utama lelaki yang berorientasi songsang, mencatat sejarah memulakan trend watak utama songsang sebagai standard baru.

Impak terbesar yang benar-benar menjadikan gerakan songsang sebagai budaya baru melibatkan peranan Hillary Clinton, ketika itu bergelar 'Wanita Pertama Amerika Syarikat' - isteri Presiden Amerika Syarikat, Bill Clinton.

Bermula dalam tahun 1998 Clinton memainkan peranan besar sebagai aktivis gerakan songsang, bertanggungjawab menggunakan kedudukannya mendesak kerajaan Amerika Syarikat mengiktiraf kumpulan songsang dalam pelbagai aspek.

Kemuncaknya, pada tahun 2000 - Hillary Clinton menjadi pemimpin peringkat nasional pertama di Amerika Syarikat menyertai perarakan Pride yang membolehkan lebih besar penerimaan dilakukan.

Ombak perubahan yang sebelum itu hanya dirasai, mula bertukar menjadi tsunami ganas.

Mungkin sekarang ini anda meminati program bual bicara Ellen DeGeneres, kerana komedinya dan kemampuan beliau berbicara.

Disebalik kemesraan dan keceriaan yang ditayang pada media, pengakuan DeGeneres dan reaksi terhadapnya dianggap detik terpenting mengubah cara media dan masyarakat Amerika Syarikat melihat golongan songsang, dalam perspektif berbeza.

Pengakuan DeGeneres memecahkan stigma media Amerika Syarikat mengangkat kesongsangan, kerana ramai rasa simpati melihat DeGeneres - seorang insan lemah menjadi mangsa serangan dan cemuhan hanya kerana dirinya berbeza.

Golongan-golongan konservatif yang bertindak menekan beliau mula digambarkan sebagai kumpulan ekstrimis dek corak kritikan yang dikatakan keras serta menghina.

Ingin kami ingatkan sekali lagi, kini 72% daripada rakyat Amerika Syarikat menyokong penerimaan kesongsangan disebabkan pengaruh media.

Seandainya kesongsangan adalah sesuatu yang masyarakat mereka inginkan berlaku, kami yakin apa saja bentuk eksport filem, drama dan karya lagu dari Amerika Syarikat akan memasukkan elemen sama jenis, luar tabii dan kesongsangan demi memenuhi permintaan.

Hati kecil kami sedikit sebanyak ada menyangkal statistik yang kami sendiri kongsikan, kerana kami banyak mengikuti tokoh dan individu berpengaruh dariAmerika Syarikat yang lantang menentang gejala negatif ini, tidak mahu kesongsangan menjadi antara tunjang identiti negara.

Mereka ini biasanya datang dari kumpulan Kristian Ortodoks dan Yahudi yang kuat berpegang kepada agama, melihat hubungan luar tabii sebagai sesuatu yang salah. Tetapi, media barat nampaknya ketika ini sudah dikuasai golongan pro-songsang.

Kita di Malaysia hanya negara kecil, marah-marah pun sebenarnya tak berguna. Politik, media dan masyarakat Amerika Syarikat majoritinya didakwa sudah menerima songsang sebagai norma, jadi elemen sebegitu pasti akan ada.

Seperti kata pengarah Quentin Tarantino dalam satu temuramah beliau, "ketika ini di Hollywood kepentingan ideologi duduk lebih tinggi berbanding kualiti karya - dan perkara inilah yang mengakibatkan karya di Hollywood jadi semakin teruk."

Apa yang mampu kita buat, hanyalah memboikot dan berhenti menyokong produk keluaran mereka yang terkandung kuman-kuman perosak masyarakat.

Sekiranya selama ini anda pelik kenapa Ellen DeGeneres konsisten menjadi antara individu paling berpengaruh di Hollywood, kami yakin artikel ini sudah menjawab persoalan anda.


Kenapa Kemenangan Michelle Yeoh Tak Patut Diraikan Malaysia?

Bakat dan kesungguhan anak seni dari Perak, Tan Sri Michelle Yeoh - tidak boleh disangkal lagi.

Anak kelahiran Ipoh ini sudah didedahkan dengan seni dan sastera sejak usia kecil telah melalui karier panjang, membawanya berhijrah ke United Kingdom bersama keluarga dan menamatkan pengajian dalam bidang seni kreatif di sana, sebelum menyertai pertandingan Miss World tahun 1983 sebagai wakil negara kita.

Penyertaan inilah yang membuka peluang kepada beliau berkenalan dengan legenda filem aksi Hong Kong, Jackie Chan. Kerjasama kedua-duanya mempopularkan nama Yeoh sebagai bintang filem aksi wanita terkenal dalam industri di sana.

Tahun demi tahun, nama beliau meniti di kalangan peminat filem, berpeluang membintangi filem-filem klasik seperti Crouching Tiger Hidden Dragon dan Memoirs of a Geisha; sebelum mencapai kemuncak kerjaya pada tahun 2023 selepas penampilan beliau dalam filem Everything Everywhere All At Once membolehkan beliau bergelar pelakon wanita terbaik anugerah Oscar.

Kemenangan ini menimbulkan perdebatan hangat di kalangan masyarakat bukan saja dunia bahkan di kebanyakan negara Asia, kerana tunjang kisah filem itu menyentuh topik kontroversi, iaitu isu gejala songsang.

Jika anda belum berpeluang menonton filem Everything Everywhere All At Once (EEAAO), premis filem ini sebenarnya ringkas.

EEAAO sebuah filem yang lebih tepat dikategorikan sebagai sebuah filem komedi yang menggabungkan pelbagai sub-genre di dalamnya. Memang ada BERMACAM-MACAM GENRE dalam filem ini menjadikan filem ini agak unik kedudukannya.

Filem ini menceritakan tentang Evelyn (Michelle Yeoh), seorang pengusaha dobi bersama suaminya Waymond, membesarkan seorang anak perempuan bernama Joy hasil titik peluh mereka meniaga.

Malangnya, Evelyn dan Waymond berdepan banyak masalah lain. Perniagaan mereka suram dan rumahtangga mereka sedang dalam proses perceraian.

Dalam masa yang sama, Evelyn dan Waymond yang tidak lagi sehaluan terpaksa berhadapan dengan Joy yang semakin dewasa serta mahu mencari haluan sendiri; meminati seorang wanita kulit putih bernama Becky.

Pilihan hidup Joy  mengakibatkan berlakunya peningkatan konflik dalam diri Evelyn, memaksa dirinya berhadapan dengan bermacam situasi aneh selepas mengetahui rahsia sebenar suaminya.

Lelaki yang dikahwini beliau selama ini, bukanlah seorang yang dia sangka-sangka. Dari suaminya jugalah Evelyn menyedari diri dia juga bukanlah hanya sekadar seorang ibu, isteri dan wanita biasa - dia luar daripada biasa.

Apa yang menjadi asas penceritaan filem ini selain konflik di antara Evelyn dan Waymond, adalah sifat keibuan yang dimiliki Evelyn mahu melihat anaknya bahagia tetapi dalam masa yang sama sayang nilai budaya tradisional masyarakat Cina yang pasti menolak kemahuan anaknya.

Perjalanan filem ini berjalan rancak difokuskan kepada usaha Evelyn mahu memahami hati dan sanubari anaknya yang telah dewasa serta belajar menerima apa yang dahulunya tradisi dan pantang larang, harus boleh diubah dan dilentur mengikut peredaran masa.

Secara am, filem ini seolah menggambarkan orang Asia khususnya orang Cina harus belajar untuk keluar daripada stigma tradisi berkeluarga yang menghantui pemikiran mereka; perlu berani melakukan perubahan kepada institusi hubungan ibu, ayah dan anak yang telah dipegang sekian lama.

Mereka yang takut berubah, tidak akan jadi berani. Mereka yang tidak berani, kekal ditampuk sama menjalani rutin yang perlu dilakukan Evelyn setiap hari, menguruskan kedai dobi sehingga mengisi rasa benci dalam hati.

Berdasarkan kepada gambaran dan sinopsis di atas, pasti anda sudah boleh membayangkan tema utama yang ingin dipaparkan bukan?

Selain kemenangan Yeoh, EEAAO juga dinobatkan sebagai filem terbaik anugerah Oscar tahun 2023, mencatat rekod sebagai filem pertama dengan watak wanita utama berorientasi seksualiti songsang memenangi anugerah tersebut.

Apa yang ironi pada pandangan penulis, penggiat filem di Hollywood memilih untuk mengangkat sebuah filem pertama yang berlatarbelakangkan masyarakat Asia dengan watak utama berorientasi songsang, sebagai pemenang.

Ini seakan-akan mengulangi kejayaan filem 'Moonlight', pemenang anugerah filem terbaik Oscar tahun 2016, menjadi pemenang pertama memaparkan watak lelaki kulit hitam songsang dalam persekitaran masyarakat kulit hitam.

Seolah-olah Hollywood sengaja mahu menghantar mesej meraikan kesongsangan dalam budaya masyarakat yang berbeza, tidak hanya melibatkan golongan kulit putih semata-mata.

Jadi apabila media termasuklah media tempatan di Malaysia mengangkat kemenangan Michelle Yeoh sebagai 'kebanggaan Asia' - timbul satu persoalan besar pada diri penulis; di manakah nilai Asia-nya filem yang dilakonkan beliau?

Majoriti negara Asia bukan saja mengecam bahkan menghukum apa saja bentuk hubungan seksualiti songsang, termasuklah di negara kita.

Hanya beberapa negara seperti Taiwan Filipina dan Thailand mempunyai dasar lebih terbuka, membolehkan pasangan sama jantina mempunyai hak sama rata atau secara separa jika kita bandingkan dengan pasangan normal.

Amat memalukan untuk membaca media tempatan kita, khususnya media berbahasa Inggeris yang mengangkat kemenangan Michelle Yeoh sebagai kemenangan untuk Malaysia dan Asia, tanpa mengambil kira faktor watak dan latar belakang mesej filem yang dimainkan beliau.

Oh ya, kenapa kami kata EEAAO menjadi pemenang anugerah filem pertama yang memaparkan watak wanita utama berseksualiti songsang? Ini kerana dalam filem itu....kami akan bocorkan penamat filem ini.....

.....Watak yang dimainkan Michelle Yeoh iaitu Evelyn akhirnya menyedari dan mengakui dia sebenarnya pun menyukai seorang wanita kulit putih lain, sama seperti anaknya.

Sekiranya anda gemar mengkaji trend hiburan dan anda sensitif serta cakna tentang pengaruh elemen kesongsangan dalam media, pasti anda menyedari betapa kuatnya sokongan media barat terhadap apa saja bentuk penerbitan yang memaparkan elemen luar tabii ini.

Sejak dahulu, filem seperti My Own Private Idaho, Boys Dont Cry, Mysterious Skin dan Call Me By Your Name sedikit sebanyak berjaya memecahkan stigma peminat filem dalam meneliti hubungan songsang. Filem Brokeback Mountain pula menjadi filem paling berprofil tinggi berani memaparkannya tanpa lagi segan silu.

Siri drama TV popular seperti Will and Grace, Orange Is the New Black, Buffy the Vampire Slayer, Glee, Brooklyn Nine-Nine dan Black Mirror pula bertanggungjawab mempopularkan elemen songsang secara sisipan untuk tatapan harian kita.

Apa yang aneh dan sangat konsisten berlaku, mana-mana filem atau siri drama yang berani membawakan elemen songsang akan diberikan liputan menyeluruh oleh media serta mendapat ulasan yang sangat baik.

Situasi sekarang berbeza jika dibandingkan dengan satu atau dua dekad terdahulu, di mana paparan adegan songsang masih dilihat sebagai sesuatu yang perlu ditutupi.

Kini produser-produser baik di Hollywood, Hong Kong atau Eropah sudah semakin selesa memasukkan unsur sebegini untuk dijadikan watak utama dalam filem atau drama perdana.

Semua kritikan menentang penataan elemen songsang, biasanya dijawab dengan satu jawapan universal oleh media-

Mesejnya jelas mahu mengajak kita berhenti melihat kesongsangan sebagai sesuatu yang berbeza, sebaliknya mahu kita menerimanya sebagai sesuatu yang berlaku secara semulajadi.

Kemenangan besar EEAAO dalam anugerah Oscar pasti akan mengundang lebih ramai penonton akan cuba menyaksikan apa yang 'bestnya' tentang filem tersebut. Jika anda akan menontonnya, tontonlah dengan berhati-hati.

Impak hasil kemenangan Michelle Yeoh dan filem ini sudah dapat kita lihat sekarang.

Pihak berpaksikan gerakan liberal telah mula bangkit mempersoalkan kenapa pemimpin yang menentang gerakan songsang di Malaysia, meraikan pula kemenangan Michelle Yeoh secara terbuka. Tindakan sebegitu dilabelkan ibarat hipokrit.

Penggiat filem yang beraliran serupa sudah bersuara menggesa kerajaan kita meminda akta penapisan negara, membenarkan lebih kebebasan dalam berkarya dek inspirasi yang hadir daripada kemenangan anak jati Malaysia ini.

Kemenangan Yeoh dilihat sebagai bukti kukuh dasar penerbitan berteraskan budaya dan norma masyarakat kita dalam membentuk karya dan penerbitan, hanyalah satu kekangan yang membantutkan kreativiti anak muda mencipta karya lebih bertaraf antarabangsa.

Kejayaan Yeoh dikatakan bermula kerana dia berjaya keluar daripada kekangan budaya kita. Hasilnya hari ini dia bergelar terbaik di dunia. Jika dia kekal di Malaysia yang didakwa lebih gemar bergelut dengan isu agama, nilai tradisi masyarakat dan budaya, di mana agaknya pencapaian beliau?

Penulis berpandangan pendapat sebegini walaupun ada benarnya khususnya dalam bab mengekang kreativiti, adalah satu kekangan yang perlu diwujudkan. Memang sukar untuk berkarya apabila ada banyak 'ini tak boleh, itu tak boleh' yang menjadi lumrah penerbitan di negara kita.

Tetapi kita tidak boleh meninggalkan elemen serta nilai asal masyarakat kita.

Bersetuju untuk melakonkan watak yang menerima kesongsangan seksualiti, bukanlah satu tindakan yang sepatutnya kita terima berlaku dalam masyarakat kita, semalam, hari ini, esok dan selamanya.

Adakah kemenangan Michelle Yeoh ini kemenangan untuk Malaysia dan Asia? Tidak. Yang menang hanyalah kuasa liberal barat yang mahu menyemarakkan agenda keterbukaan dan propaganda kesamarataan mereka.

Meraikan kemenangan ini seolah mengagungkan penerbitan isi kandungan yang menjulang perbuatan luar tabii manusia.

Malang bagi kita kini satu dunia dah tahu, Malaysia mampu berbangga ada anak kelahiran mereka menang anugerah kerana memainkan watak yang merobohkan rumahtangga, demi kesongsangan diri sendiri.


Sejarah Gelap Kerajaan Nauru Yang Terlalu Manjakan Rakyatnya

Bila isu berkait kebajikan orang ramai dipetik, muncullah hujah tentang keperluan kerajaan Malaysia mewujudkan dasar mengutamakan rakyat dengan pelbagai jenis bantuan agar kelangsungan hidup kita terjaga.

Seandainya idea sebegitu difikirkan tergopoh-gapah, pasti mudah untuk anda bersetuju dengan pandangan sedemikian, kerana kita sebagai sebuah masyarakat cenderung melihat bantuan mencurah-curah sebagai sesuatu yang positif.

Tetapi tahukah anda dalam sejarah dunia, pernah ada negara di mana kerajaannya mampu memperkenalkan dasar sehinggakan rakyatnya langsung tidak perlu bekerja?

Inilah sejarah negara kepulauan Nauru, di mana rakyatnya pernah hidup bahagia tetapi akibat kebahagiaan itu jugalah menjadi punca mereka sedang menderita.

Ekoran daripada penjajahan inilah, sebuah syarikat bernama Pacific Phosphate Company memulakan aktiviti perlombongan fosforus untuk mendapatkan galian fosfat, dimulakan secara besar-besaran di sana dengan persetujuan kerajaan Jerman.

Perjanjian perlombongan galian ini dimeterai pada tahun 1906 dan eksport pertama fosfat berjaya dilakukan pada tahun 1907 dari Nauru. Bagaimanapun selepas perang dunia pertama Nauru diambil alih tentera di bawah kerajaan British, yang berpusat di Australia.

Pentadbiran baru yang bermula pada tahun 1914 mencapai kata sepakat di antara tiga kuasa tadbir iaitu United Kingdom, Australia dan New Zealand, merasmikan Suruhanjaya Fosfat British atau British Phospate Commission (BPC) bagi menyelia dan meneruskan pengeluaran fosfat di Kepulauan Nauru.

Beberapa dekad kemudian semasa tercetusnya perang dunia ke 2, Jerman bekerjasama dengan sekutu mereka Jepun bertindak menyerang Nauru; membolehkan Jepun mengambil alih pentadbiran pulau itu pada tahun 1942.

Pendudukan Jepun di sana bagaimanapun hanya kekal sehingga tahun 1945 selepas tentera Jepun menyerah kalah, diserang batalion laut Australia - meletakkan Nauru di bawah pentadbiran Australia dengan sokongan United Kingdom dan New Zealand.

Rancangan Australia yang mahu meletakkan pentadbiran pulau itu sebagai badan kekal di bawah mereka memulakan desakan penentangan penduduk tempatan, membawa kepada gerakan menuntut kemerdekaan.

Pada tahun 1966, hasil desakan kuat - pemimpin Nauru dibenarkan menubuhkan kerajaan diwakili orang tempatan di bawah naungan Australia.

Kemudiannya pada tahun 1967, seiring dengan perkembangan tuntutan kemerdekaan Nauru, semua aset milik BPC dijual kepada badan milik orang tempatan; membolehkan orang Nauru mengawal sendiri aktiviti perlombongan di tanah air mereka.

Nauru diisytiharkan merdeka pada 31 Januari 1968, memberikan kuasa mutlak pentadbiran kepada kerajaan berbentuk republik, menentukan hala tuju negara baru tersebut.

Berikutan fasiliti perlombongan yang tersedia dibina, pemimpin Nauru meneruskan aktiviti perlombongan, mendapatkan fosfat yang ada serta membuka lombong-lombong baru.

Aktiviti perlombongan pesat ini berjaya menaikkan status Nauru sebagai kuasa ekonomi dunia, disebabkan harga fosfat pada dekad 1970-an dan 80-an yang tinggi disokong permintaan hangat.

Mempunyai jumlah populasi yang sikit, ketika itu dianggarkan hanya sekitar 4,500 orang - sumber fosfat yang dieksport menjana kira-kira RM550 juta pendapatan negara secara tahunan, cukup untuk memberikan setiap penduduk mereka pulangan RM120 ribu setahun.

Ekoran daripada pendapatan melimpah ruah melebihi keperluan penduduk; kerajaan Nauru mula memperkenalkan perubahan ke atas dasar kerajaan yang berpandukan kepada kadar pendapatan tinggi ini, agar setiap orang dapat merasai nikmatnya.

Perkara pertama yang diumumkan Presiden Nauru, Hammer DeRoburt dalam berkongsi kelebihan ekonomi adalah pemansuhan sebarang bentuk cukai di Nauru - kerana menurut beliau 'cukai tidak sesuai dengan corak hidup masyarakat Nauru.'

Pemilik tanah di Nauru yang memajakkan tanah mereka untuk pembukaan lombong mula menerima bayaran royalti lebih tinggi hasil aktiviti perlombongan, cukup untuk dijadikan gaji bulanan mereka. Senang lenang goyang kaki, royalti masuk.

Bagi membantu penduduk yang dalam kategori bukan pemilik tanah, kerajaan Nauru menyediakan peluang pekerjaan dengan gaji minima RM19,250 setahun, cukup untuk mereka hidup sederhana.

Kekayaan melimpah membantu kerajaan Nauru memperkenalkan dasar kebajikan 100%, di mana majoriti keperluan asas penduduk ditanggung kerajaan. Perkhidmatan perubatan, kesihatan, pergigian, pendidikan, pengangkutan awam serta langganan akhbar, semuanya ditanggung melalui hasil keuntungan eksport fosfat.

Sewa rumah di Nauru hanya diletakkan pada kadar RM21.80 sebulan dengan perkhidmatan telefon dan elektrik pula dicaj pada kadar minima sahaja bagi semua kediaman.

Mana-mana pelajar di Nauru yang layak menyambung pengajian peringkat tertiari dihantar ke Australia secara biasiswa penuh. Mana-mana pesakit yang gagal dirawat di Nauru, akan diterbangkan ke Australia secara percuma bagi mendapatkan rawatan.

Oleh kerana kesenangan yang hadir ini, warga Nauru mula enggan kembali bekerja di lombong-lombong seperti ketika era penjajahan. Pekerja lombong mula dibawa masuk beramai-ramai dari negara jiran seperti Kiribati dan Tuvalu serta negara luar seperti Hong Kong dan Filipina.

Untuk menguruskan kesemua sektor, tenaga pakar dari Australia dan New Zealand diimport masuk bagi menjawat jawatan pengurus, juruteknik, guru dan pegawai dalam bermacam bidang.

Bagi orang tempatan Nauru - mereka tidak nampak ada keperluan untuk mereka bekerja kerana semuanya sudah tersedia untuk dinikmati. Mereka boleh bersenang-lenang sahaja menikmati hidup secara santai.

Sepanjang dekad 70-an, aktiviti perlombongan fosfat di Nauru kekal rancak berjalan dek permintaan tinggi, disokong harga satu tan fosfat yang pada ketika itu bernilai RM305.

Jumlah ini memberikan pendapatan per kapita Nauru pada tahap RM220,000, layak duduk di kedudukan kedua tertinggi dunia selepas Arab Saudi.

Bagaimanapun corak hidup ini ada kelemahannya. Bila aspek kebajikan orang ramai sudah terlalu terjaga sehingga masyarakat hidup manja, corak hidup mereka juga berubah.

Terpengaruh dengan budaya hidup yang dibawa oleh masyarakat Australia yang hadir di sana, corak baru diet dan pemakanan orang Nauru mengakibatkan kadar diabetis di kalangan masyarakat mereka meningkat sehingga 40% daripada jumlah populasi.

Masalah ketagihan alkohol menyumbang kepada peningkatan kes kegagalan organ. Kemalangan jalan raya juga menjadi-jadi walaupun hanya ada 18 km jalan raya di pulau tersebut, akibat pemandu yang mabuk.

Masyarakat Nauru sudah terlalu selesa hidup dalam penuh nikmat. Mereka seolah terlupa tentang amaran-amaran yang telah diberitakan sebelum itu.

Tahap kerosakan persekitaran yang berlaku akibat aktiviti perlombongan mula dirasai, dengan banyak kawasan tanah mereka sudah tidak lagi sesuai untuk diguna dalam apa saja bentuk. Amaran berkenaan penyusutan bekalan fosfat yang sudah disuarakan sejak penghujung dekad 1960-an, gagal menjadi peringatan kepada mereka.

Sekitar awal dekad 1990-an, kemewahan Nauru mula berkurangan. Kerajaan Nauru yang sebelum itu tidak takut berbelanja untuk kebajikan orang ramai, mula terkesan. Akibat berkurangnya sumber fosfat, kerajaan Nauru gagal untuk membayar gaji penjawat awam buat kali pertama.

Usaha untuk mengeksport bahan fosfat yang telah diproses juga berdepan kesukaran, kerana Nauru tidak cukup wang untuk membayar pengusaha kapal yang akan menghantar eksport utama mereka ke luar.

Dalam tempoh dari tahun 2001 sehingga 2004, gaya hidup mewah Nauru mula ditarik satu per satu. Hubungan telekomunikasi berasaskan satelit mereka terpaksa ditutup kerana kegagalan melangsaikan bayaran. Penjawat awam terpaksa meraikan Krismas tanpa gaji.

Kemuncaknya, kediaman rasmi Presiden Nauru yang dinamakan sebagai Rumah Nauru ditarik balik kerana kegagalan Nauru menjelaskan hutang negara mereka.

Apa yang berlaku ke atas negara kepulauan Nauru membuktikan satu perkara penting:

Apatah lagi sekiranya kekayaan yang dirasai berlandaskan kepada hasil bumi yang ada hadnya. Bagi Nauru, fosfat. Bagi kita di Malaysia, petroliam banyak menangani beban kewangan kita.

Selepas tamat zaman kemewahan Nauru serta ternoktahnya aktiviti perlombongan fosfat di sana dalam tahun 2006, kini Nauru sedang cuba bangkit semula sebagai sebuah negara,

Namun mereka sangat bergantung dengan Australia sebagai rakan ekonomi utama. Sejak tahun 2003 kerajaan Australia telah menyalurkan bantuan jutaan ringgit bagi menampung ekonomi Nauru, tetapi berapa lama bantuan sedemikian mampu bertahan?

Mengambil kesempatan ke atas kejatuhan ekonomi Nauru, Australia menawarkan satu bentuk bantuan unik pada tahun 2001.

Kerajaan Australia menggesa agar Nauru membenarkan Australia membuka kem penempatan pelarian di Nauru; sekiranya persetujuan dicapai, Nauru akan menerima pampasan tahunan. Pusat Pemprosesan Wilayah Nauru dibuka pada tahun 2001 dikendalikan kerajaan Nauru bagi menempatkan tahanan Australia.

Pusat ini pernah dibuka dan ditutup beberapa kali ekoran perubahan dasar kerajaan Australia dalam tempoh 2 dekad kebelakangan ini. Kini status pusat tahanan ini telah kembali beroperasi, selepas dibuka semula pada bulan September tahun 2022.

Menurut laporan tahun 2021 dan 2022, bayaran yang dikeluarkan oleh Australia kepada Nauru cukup lumayan; dianggarkan mampu mencecah RM1.5 juta seorang untuk setahun kerana pusat tahanan itu hanya perlu menempatkan di antara 1,000 ke 1,500 orang dalam satu-satu masa.

Jika dikira secara purata sejak penubuhannya, rakyat Australia telah membelanjakan RM67 ribu sehari bagi menahan dan menyelia seorang pendatang Australia yang ditahan di Nauru.

Walaupun angkanya besar seakan menggambarkan kehidupan di sana mewah, pendatang yang hadir terpaksa menetap di sana ramai mendakwa mereka gagal mendapatkan kemudahan asas yang baik serta hidup dalam keadaan melarat.

Kegagalan Nauru untuk memperbaiki kualiti hidup tahanan Australia di sana sering menimbulkan kritikan pemerhati dan aktivis hak asasi manusia.

Tetapi bagi pemimpin Nauru dan Australia, besar kemungkinan mereka tidak peduli dengan kritikan - kerana kedua-duanya tampak selesa meneruskan perjanjian ini walaupun banyak pihak termasuklah orang ramai Nauru dan Australia sendiri menidakkan keperluan pusat tahanan itu untuk terus beroperasi.

Begitulah kisahnya bagaimana Nauru pernah bergelar negara terkaya dunia, tetapi akhirnya terpaksa meminjamkan tanah sendiri untuk menempatkan tahanan negara lain - hanya kerana mereka alpa dengan nikmat dunia yang sementara.


Kenapa Banyak Jenama Popular Guna Logo Warna Merah?

Tengok sahaja daripada gambar koleksi logo popular di atas, mesti kita akan perasan terdapat 1 persamaan ketara antara kesemua logo popular tersebut. Warna merah yang digunakan!

Terdapat sebab anda tidak boleh menolak daripada melihat logo McDonald atau logo Coca Cola yang begitu menonjol. Apakah terdapat rahsia bagaimana logo kedua jenama besar ini begitu mudah menarik perhatian orang ramai yang melihatnya daripada jauh?

Mereka berkongsi warna yang sama: merah. Itu bukan secara kebetulan. Menurut firma pemasaran digital WebpageFX, rang ramai hanya membuat pertimbangan dalam masa seminit setengah selepas melihat seseorang atau objek.

Dan sebanyak 90 peratus daripada kesan itu adalah berdasarkan warna sahaja. Setiap jenama menggunakan warna tertentu dalam logo atau iklan mereka untuk membangkitkan emosi dan perasaan yang menggalakkan orang ramai membeli, kata Emily Carter, penganalisis pemasaran web untuk WebpageFX.

Mengapakah warna merah menjadi pilihan logo-logo jenama popular ini? Ya, terdapat sebab saintifik mengapa anda tidak dapat "mengelak" daripada melihat logo berwarna merah terang yang anda lihat di mana-mana.

Warna merah dikaitkan dengan peningkatan kadar denyutan jantung dan ia digunakan untuk mewujudkan rasa mendesak. Inilah sebabnya anda sering melihat tanda merah untuk jualan penghabisan stok yang menawarkan harga yang lebih murah.

Dari aspek saintifik pula, reseptor cahaya di mata manusia sebenarnya  sangat sensitif kepada cahaya gelombang panjang, yang kita lihat sebagai merah. Terdapat insentif untuk membuat logo merah kerana merah adalah warna yang paling ketara antara kesemua warna yang ada.

Perkara ini diterangkan oleh Bevil Conway, ahli sains saraf dengan National Eye Institute. Beliau dan penyelidik lain telah mengkaji bagaimana warna diterjemahkan merentas bahasa. Daripada semua warna, di seluruh dunia, dalam semua bahasa dunia, penggunaan warna merah lebih efisien untuk tujuan komunikasi.

Warna boleh dikaitkan dengan kedua-dua emosi positif dan negatif, yang menggambarkan cara syarikat menggunakannya. Merah mungkin kelihatan seperti mesej "marah" dan agresif pada tanda berhenti, atau ia boleh menandakan cinta dan kasih sayang pada log hati. Tetapi ia sentiasa menonjol.

Mengapa begitu banyak restoran rantaian makanan segera menggunakan warna merah?

Selain daripada hanya menarik perhatian kita, warna merah merangsang selera makan dan membuatkan anda rasa kelaparan. Anda mungkin tidak menyedarinya, tetapi warna merah akan membuatkan anda ingin makan.

Warna merah dikatakan merangsang selera makan, dan ia digunakan oleh beberapa jenama restoran, makanan dan minuman seperti McDonald's, Coca-Cola, dan Kellogg's. Malah logo 7-Eleven juga turut mempunyai percikan warna merah.

Merah biasanya digandingkan dengan kuning dalam logo syarikat makanan segera untuk menambah rasa gembira dan selesa. Sesetengah profesional pemasaran telah melabelkan kejayaan pasangan merah dan kuning yang menarik sebagai "Teori Sos tomato dan Mustard." Melalui gabungan warna-warna terang ini, kita secara tidak sedar memikirkan tentang makan.

Anda mungkin berfikir bahawa tidak semua logo makanan segera berwarna merah dan kuning. Logo Starbucks, sebagai contoh. Jenama yang biasanya cuba mengiklankan diri mereka sebagai "sihat" dan "mesra alam" menggunakan ton Bumi seperti hijau.

Warna hijau mewujudkan perasaan santai dan alam semula jadi. Inilah sebabnya mengapa ia begitu popular di kalangan syarikat organik seperti Whole Foods, Morning Star dan Tropicana.

Anda jarang akan melihat penggunaan warna biru pada label makanan, kerana biru terbukti dapat "menyekat" selera makan. Biru ialah warna berkaitan produktiviti dan digunakan untuk mewujudkan rasa percaya pada jenama. Ini berlaku untuk logo seperti Ford, American Express dan Chase.

Mana-mana logo yang menggunakan merah jambu berkemungkinan menyasarkan wanita, kerana merah jambu paling berkait rapat dengan sifat feminin. Orang ramai melihat merah jambu sebagai warna "manis", itulah sebabnya anda mungkin melihat merah jambu pada logo pencuci mulut.

Terdapat kemeriahan kepada merah jambu yang memberikan imej bahawa jenama itu "seronok", seperti yang digunakan oleh Dunkin' Donuts, Barbie, Victoria's Secret dan Baskin Robbins.

Sebaliknya, warna seperti hitam dan ungu cenderung untuk menyampaikan mesej yang lebih serius, elegan dan mewah. Logo yang menggunakan warna ini mahu orang ramai tahu bahawa mereka mempunyai reputasi. Menggunakan warna-warna terang tidak akan menyampaikan eksklusiviti yang diharapkan oleh jenama ini.


SuperGPS, Alternatif GPS Dengan Ketepatan Lebih Padu

Ramai di antara kita bergantung pada GPS (Sistem Penentududukan Global) untuk menganggarkan masa perjalanan, mencari jalan ke tempat baharu, mengelakkan kesesakan lalu lintas, menjejaki anak-anak dan secara amnya mengelak daripada tersesat.

Bagi yang biasa menggunakan aplikasi Google Maps untuk menavigasi ke sesuatu destinasi, GPS adalah "teknologi" di sebalik aplikasi. Menariknya, teknologi GPS boleh digunakan secara percuma. Selain GPS, terdapat 5 alternatif lain untuk GPS antaranya GLONASS, Galileo, BeiDou dll.

GPS telah menjadi teknologi penting selama beberapa dekad, tetapi ia mempunyai hadnya, terutamanya di kawasan bandar yang mana isyarat boleh menjadi tidak tepat kerana kewujudan banyak bangunan tinggi.

Satelit GPS menghantar signal kepada peranti penerima yang berkomunikasi dengan beberapa satelit sekaligus dan mengira kedudukannya sendiri dalam ruang 3D berdasarkan padanya, dengan ketepatan yang berpotensi sekecil beberapa sentimeter.

Tetapi itu dalam keadaan yang ideal, dan sudah tentu itu bukan cara dunia sebenar biasanya berfungsi. Bangunan dan halangan lain antara penerima dan satelit boleh mengganggu isyarat dan meluaskan ralat bacaan lokasi kepada beberapa meter.

Memandangkan data lokasi menjadi lebih kritikal untuk teknologi masa depan seperti kenderaan autonomi pandu-sendiri, mencari cara untuk meningkatkan ketepatan lokasi adalah semakin penting.

Bayangkan anda menaiki kenderaan autonomi pandu sendiri namun lokasi yang digunakan oleh penerima signal GPS kenderaan tersebut kurang tepat, apakah yang akan terjadi? Sudah tentulah kemalangan boleh terjadi.

Maka, terdapat banyak permintaan untuk membangunkan satu sistem yang boleh memberikan kedudukan sesuatu lokasi dengan lebih tepat, dengan ralat hanya beberapa inci sahaja.

Rangkaian navigasi GPS yang dibangunkan Amerika dan Galileo milik Eropah bergantung pada sistem satelit, yang selalunya disekat atau dipantulkan isyaratnya melalui proses yang dikenali sebagai "perambatan berbilang laluan" (multipath propagation).

Oleh itu, sekumpulan penyelidik dari Belanda di Universiti Teknologi Delft dan Vrije Universiteit Amsterdam telah membangunkan sistem alternatif yang berfungsi pada prinsip yang sama seperti GPS berasaskan satelit, tetapi berlaku sepenuhnya di atas tanah, menggunakan rangkaian telekomunikasi sedia ada.

Dikenali sebagai "SuperGPS", teknologi ini didakwa lebih tepat dengan ralat jarakk hanya dalam lingkungan 10 sentimeter (atau 3.9 inci) dan tidak bergantung pada sistem satelit navigasi. Pendekatan baharu menggunakan rangkaian yang serupa dengan rangkaian telefon mudah alih, tetapi bukannya menstrim data ke telefon tetapi mendapat pembetulan lokasi yang tepat pada peranti.

"Satelit" dalam kes ini ialah pemancar radio wayarless yang merentangi kawasan bandar. Daripada masing-masing mempunyai jam atom sendiri untuk mengekalkan masa, mereka semua dipautkan kepada satu jam atom melalui kabel gentian optik, yang memastikan ia sentiasa disegerakkan.

Kemudian ia berfungsi dengan cara yang sama seperti GPS konvensional, dengan peranti penerima menghantar kedudukannya dengan berkomunikasi dengan beberapa nod radio dan mengira masa yang diperlukan untuk isyarat melantun antara setiap satu.

Gabungan pemancar radio dan rangkaian gentian optik membentuk asas sistem, dengan beberapa perubahan pintar yang dilakukan. Dengan beberapa inovasi canggih, rangkaian telekomunikasi boleh diubah menjadi sistem penentududukan alternatif yang sangat tepat yang bebas daripada GPS.

Salah satu objektif utama projek ini ialah kereta pandu sendiri, penguatkuasaan undang-undang dan pengguna aplikasi navigasi tidak perlu bergantung pada isyarat radio satelit yang ada kalanya tidak boleh dipercayai. Sistem penentududukan global semasa kerap bergelut dengan masalah penerimaan satelit semula jadi, terutamanya dalam kawasan bandar yang padat dengan bangunan tinggi.

Pasukan penyelidik ini mengatakan bahawa SuperGPS mengelakkan masalah bangunan yang memantulkan isyarat radio dengan menggunakan lebar jalur "maya" besar yang terdiri daripada beberapa bahagian lebar jalur yang lebih kecil. Ini menghasilkan isyarat yang serupa dengan yang digunakan oleh telefon bimbit, sambil membenarkan mereka mengabaikan gangguan daripada bangunan dan objek lain.

Dalam ujian prototaip sistem wayarless optik hibrid, pasukan penyelidik berkata SuperGPS dapat menjejak peranti dalam beberapa puluh sentimeter dalam persekitaran yang sibuk.

Sistem jenis ini tidak akan menggantikan GPS secara sepenuhnya, tetapi boleh berfungsi dengannya untuk penjejakan yang lebih tepat di kawasan bandar atau menyediakan sistem sandaran sekiranya berlaku gangguan. Pada masa ini, teknologi penjejakan tepat dicapai di kawasan bandar menggunakan Wi-Fi.

Selain kenderaan pandu sendiri, sistem SuperGPS ini boleh berguna dalam merancang rangkaian komunikasi kuantum dan rangkaian generasi akan datang untuk peranti mudah alih, menurut penyelidik yang membangunkannya.


Apa Faedah Bencana Alam Pada Bumi dan Manusia?

Kejadian bencana alam semulajadi berlaku di seluruh dunia, pastilah turut melibatkan kita di Malaysia. Bagaimanapun dek kedudukan kita yang terlindung, kita agak bernasib baik berbanding jiran-jiran kita.

Negara seperti Indonesia, Jepun dan Amerika Syarikat pula terkenal sebagai negara yang saban tahun berdepan bencana alam yang bukan saja mengakibatkan kerosakan harta benda, lebih malang meragut hingga ribuan nyawa.

Sesuatu bencana secara automatiknya akan kita lihat dalam konteks negatif, kan? Sebut bencana saja, yang buruk saja terbayang di mata. Realitinya, walaupun kita berdepan kejadian buruk akibat bencana semulajadi, banyak aspek tertentu yang bertambah baik ekoran kejadian-kejadian ini.

Berikut adalah lima faedah berlakunya lima jenis bencana alam kepada kita, yang jarang kita bincangkan manfaatnya.

Dalam kajian sains, banjir membawa bersama banyak kelebihan bersama airnya.

Banjir memainkan peranan menaikkan semula kadar air di kawasan-kawasan yang sebelum ini terjejas akibat proses perbandaran atau gangguan kepada alam.

Bagi sektor pertanian, banjir juga mengakibatkan peningkatan khasiat pada tanah, menyebabkan tanah yang ditenggelami menjadi semakin subur seterusnya menggalakkan proses pertumbuhan berlaku apabila manusia bercucuk tanam, dengan lebih baik.

Banjir juga berupaya memindahkan habitat makhluk seperti ikan, haiwan lain atau serangga. membolehkan habitat baru dibentuk ke dalam ekosistem berbeza.

Di kawasan di mana airnya tidak surut-surut selepas banjir, masyarakat yang tinggal disekitarnya dapat memanfaatkan kawasan perairan baru ini untuk tujuan baru, seperti bercucuk tanam atau dijadikan sumber makanan melalui aktiviti perikanan.

Gempa bumi merupakan tragedi semulajadi yang menakutkan namun kesan positif gempa bumi kepada bumi sendiri terlalu besar, sehinggakan layak untuk kita katakan gegaran gempa bumi adalah proses bumi memelihara kesejahteraan dirinya.

Pelbagai bentuk muka bumi yang dapat kita lihat sekarang meliputi bukit, gunung dan tanah tinggi - semuanya terbentuk daripada pergerakan tanah apabila gempa bumi berlaku, menukar bentuknya mengikut kekuatan gegaran yang terhasil.

Sebab itulah gerakan yang menghasilkan gempa bumi digelarkan sebagai plat tektonik atau 'plat pembina' dalam lapangan sains, kerana perubahan yang berlaku pada tanah bukan saja mengubah bentuk muka bumi, bahkan bertanggungjawab mengitar semula kerak bumi lama digantikan dengan lapisan baru dari dalam tanah.

Bahan-bahan mineral dan galian yang kita gunakan dalam kehidupan seharian, seperti emas, petroliam dan sebagainya juga terkumpul semasa berlakunya gegaran, memudahkan usaha manusia menemui dan mendapatkannya.

Bagi sesetengah kawasan, bencana gunung berapi merupakan risiko yang perlu dihadapi setiap hari.

Walaupun demikian, masih banyak keluarga enggan berpindah ke kawasan lain, tegar menetap di kawasan-kawasan berisiko disebabkan faedah yang telah mereka rasai menetap di kawasan berdekatan gunung berapi.

Aktiviti gunung berapi menyediakan lapangan tanah yang cukup subur di kawasan sekelilingnya, membolehkan produktiviti tinggi dalam bidang pertanian dijalankan.

Setiap kali berlakunya letusan walaupun letusan kecil sekalipun, sisa letusan gunung berapi kaya dengan bahan magnesium dan potassium yang membantu menyuburkan tanah. Abu yang terhasil juga merupakan baja semulajadi yang berkesan mempertingkatkan tumbesaran tanaman.

Letusan gunung berapi juga memainkan peranan membentuk kawasan tanah baru, seperti yang telah berlaku terbaru di tengah Lautan Pasifik pada bulan September 2022.

Letusan itu membentuk sebuah pulau berkeluasan 1 ekar sebelum pertambahan aliran lahar yang mengalir, mengakibatkan saiznya membesar sehingga 6 ekar.

Kita di Malaysia pasti masih mengingati tragedi tsunami besar yang melanda negara kita serta banyak lagi negara jiran kita dalam tahun 2004.

Melihat kerosakan yang berlaku, pasti sukar untuk kita memikirkan - apakah kebaikan utama berlakunya tsunami? Tsunami berkait dengan kejadian gempa bumi, jadi kedua-duanya mempunyai fungsi yang berhubung antara satu sama lain.

Jika gempa bumi membentuk permukaan bumi, tsunami adalah mekanisme yang mengangkut dan membawa nurtien, khasiat dan organisme dari laut ke permukaan bumi yang menyuburkan ekosistem alam serta memperkenalkan organisme baru ke dalam kehidupan kita.

Gelombang tsunami membawa bermacam-macam jenis mineral bersamanya, juga memupuk pembukaan habitat makhluk serta memperbanyakkan lagi kawasan hutan yang baru melalui biji benih yang diangkutnya.

Seperti gunung berapi, tsunami juga mempunyai kebolehan membentuk kawasan tanah baru melalui pasir yang dibawa bersamanya atau boleh juga mengubah bentuk muka bumi, daripada satu bentuk kepada satu bentuk berbeza.

Berada dalam situasi ribut taufan merupakan pengalaman menakutkan bagi sesiapa saja.

Angin kencang serta hujan lebat yang hadir sudah cukup untuk menyedarkan kita betapa kecilnya kudrat kita manusia, jika dibandingkan dengan kemampuan bencana alam. Di sebalik ribut yang hadir, pasti ada manfaatnya bukan? Memang ada.

Ribut taufan adalah mekanisme utama bumi menyeimbangkan penyebaran haba ke seluruh permukaannya, disebabkan putaran bumi yang sedikit condong orientasinya.

Di tengah-tengah garisan ekuator bumi, akan berlaku pemusatan radiasi solar yang diterima dari matahari; dilabelkan sebagai proses insolasi. Proses ini memainkan peranan meningkatkan suhu permukaan air di lautan yang membolehkan proses penyejatan dan kitaran air berjalan.

Haba yang terhasil daripada proses ini dinamakan sebagai haba ekuator, memerlukan mekanisme untuk menggerakkannya agar tebaran haba ini disebar secara seimbang dan tidak hanya tertumpu di sepanjang garis ekuator.

Bagi menyebarkan tenaga ini, pergerakan tenaga radiasi akan mula bertindak balas dengan permukaan bumi dan air, menghasilkan awan-awan ribut yang terkumpul di garisan ekuator.

Hujan yang dibawa oleh ribut ini berupaya meningkatkan kembali taburan hujan di kawasann yang semakin kering apabila wujud perbezaan tekanan udara. Ribut yang hadir turut sama mengangkut bahan seperti tanah dan nutrien, memulihkan kembali tanah-tanah tandus.

Sama seperti empat bencana di atas, ribut taufan juga membawa bersamanya benih dan makhluk-makhluk mikro, menggalakkan pembukaan kawasan habitat baru serta menambahkan kembali kawasan hutan di kawasan yang memerlukannya.


5 Lagu Popular Melayu Yang Dah Tak Relevan Mesejnya

Karya lagu merupakan hasil seni ciptaan manusia yang mampu berusia panjang, khususnya karya yang dinobatkan lagu klasik.

Bagaimanapun, bukan semua lagu klasik menyimpan mesej yang kekal relevan seiring perubahan zaman. Majoriti lagu klasik bermesej universal seperti cinta dan perasaan mempunyai isi yang boleh diwarisi generasi ke generasi.

Ada juga lagu klasik terkandung di dalamnya mesej yang digarap berdasarkan era penerbitannya, membuatkan lagu-lagu sebegini agak janggal didengar, jika kita  benar-benar cuba menghadam isi kandungannya.

Berikut 5 lagu klasik Malaysia yang tetap diminati, tetapi sukar dihayati kerana perubahan masyarakat kita.

Dalam zaman di mana bekas menteri mampu bertukar karier menjadi seorang DJ radio, kami andaikan sukar untuk generasi muda yang tak mengalami era di mana radio menjadi saluran media utama, mampu membayangkan mesej sebenar susah payah yang diceritakan lagu kumpulan Headwind ini.

Artis dan DJ yang popular era sekarang juga mendapat pendedahan yang sangat meluas, bukan saja dalam media massa bahkan kita mampu berkomunikasi dengan mereka secara terus menerusi media sosial.

Tak perlu lagi kita bergantung kepada imaginasi untuk membayangkan bagaimana rupa suara yang kita dengari di radio.

Walaupun lagu 'Tiara' dendangan kumpulan Kris merupakan antara karya terbaik dicipta Dato' M. Nasir, malangnya mesej lagu ini sudah agak tidak selari dengan zaman sekarang.

Si gadis dikatakan bakal berjaya kerana melangkah ke universiti (menara gading) - sedangkan kita tahu masalah pengangguran di kalangan graduan Malaysia sedang meningkat.

Kadar kebolehpasaran graduan kita juga sedang mengalami pola menurun sejak tahun 2020.

Nasib jejaka dalam lirik lagu ini yang merendah diri kerana terpaksa berbakti dengan tanah, dek tidak berjaya melanjutkan pelajaran nyata satu telahan silap juga.

Pertanian kini merupakan antara cabang keusahawanan yang sedang diangkat semula sebagai fokus ekonomi negara. Besar kemungkinan si jejaka yang lebih berjaya, kerana perusahaan pertanian beliau membantu meningkatkan bank makanan kita.

Perubahan kerajaan Malaysia dalam tempoh 1 dekad ini seakan kerap berlaku kan? Setiap kali naik satu kerajaan, pemimpin itu akan memperkenalkan slogan baru lengkap dengan lagu yang mewakili identiti dasar tersebut.

Salah satu lagu paling popular memiliki sifat ini adalah lagu 'Kita Satu Malaysia' yang dijulang semasa era pentadbiran PM ke 6. Namun selepas tumbangnya pentadbiran beliau, lagu ini terus dianak tirikan.

Lagu bersandarkan dasar kerajaan yang diangkat sebagai lagu rakyat, sukar bertahan dek tekanan pentadbiran baru. Sebaiknya, kita harus memperbanyakkan lagi lagu bertemakan kenegaraan yang neutral seperti 'Sejahtera Malaysia'; karya-karya yang bersifat universal dan mampu kekal relevan walaupun pemerintah bersilih ganti.

Tidak dapat dinafikan lirik puitis dan melodi yang mengasyikkan menjadikan lagu Sekuntum Bunga Sakura di Gurun Sahara dendangan kumpulan Mega, menjadi salah sebuah lagu trademark rock kapak Melayu.

Walau bagaimanapun kajian sains berasaskan AI yang dilaporkan pada tahun 2020, telah berjaya menganggar jumlah pokok yang ada di kawasan gurun tersebut dengan jumlah melebihi 1.8 bilion pokok, sebenarnya sedang hidup di kawasan kering itu.

Hasil kemajuan teknologi pertanian juga membuktikan pokok sakura yang sebenarnya adalah keluarga pokok buah ceri, mampu ditanam di kawasan-kawasan gurun.

Dalam erti kata lain, ada kemungkinan besar pokok sakura boleh ditanam di kawasan gurun dan realitinya, kawasan gurun tidaklah setandus yang digambarkan dalam lagu ini.

Dulu-dulu semasa kemuncak populariti lagu dari vokalis Seha ini, mak penulis cukup tak suka penulis menyanyikannya.

Tetapi bila lagu ni dah 'tular' dan 'trending', memang keraplah lagunya akan diputarkan di radio membuatkannya melekat di kepala. Melodinya pun mudah diingati. Kita yang masih mentah mudahlah terikut-ikut.

Keseluruhan lagu ini walaupun ada terselit unsur nasihat, sebenarnya juga boleh dilihat seolah mempopularkan kelakuan kurang enak golongan remaja di tempat sunyi.

Mungkin zaman sekarang masih ada pasangan muda-mudi yang bercengkerama di bawah sinaran bulan purnama, tetapi kami yakin kesedaran masyarakat kita dalam memerangi maksiat sudah lebih tinggi berbanding dulu.

Kita pun dah kurang mempopularkan lagu tempatan yang menjulang perbuatan maksiat kan?


8 Persoalan Tentang Kereta Elektrik di Malaysia

Dengan penglibatan badan besar seperti Tenaga Nasional Berhad (TNB) dalam menyediakan stesen pengecasan kenderaan elektrik, negara kita tampak sudah menemui batu loncatan utama dalam merealisasikan peralihan kepada kenderaan elektrik dengan lebih giat.

Namun kita tidak dapat menafikan kita masih di belakang negara maju seperti negara jiran kita, Singapura yang sudah di depan memanfaatkan teknologi yang dikenali sebagai EV untuk sebaran umum.

Situasi ini mengakibatkan kita di Malaysia agak kurang cakna tentang beberapa isu berkait EV, disebabkan kekangan yang ada.

Kami yakin anda ada banyak soalan 'bodoh' tentang kereta elektrik yang anda malu nak tanya. Berikut 8 soalan asas yang kami sendiri kerap fikirkan dan kami olahkan di sini, agar dapat membantu anda.

Tak lama dahulu trend kenderaan hibrid pernah menjadi bualan, tetapi industri automotif tampaknya lebih fokus ke arah pembangunan kereta elektrik penuh, disokong teknologi bateri yang semakin baik.

Kenderaan hibrid mempunyai sistem enjin yang dipacu dengan kedua-dua model sama ada berasaskan petrol atau diesel, dengan motor elektrik dicas semasa enjin bergerak.

Sementara kenderaan elektrik pula hanya mempunyai motor elektrik yang dicas menggunakan plag dan kabel ketika dimatikan enjinnya.

Kami meramalkan kenderaan elektrik akan menjadi standard di masa depan, kerana kelebihannya yang terlalu besar. Enjinnya tidak perlu diisi dengan minyak fosil, membolehkan tidak ada pengeluaran asap dari ekzos.

Untuk jangka masa panjang, masalah pencemaran yang berlaku akibat emisi ekzos selama ini bakal diselesaikan. Jalan raya juga bakal jadi lebih senyap kerana enjin elektrik boleh dikawal tahap bunyi yang dihasilkannya.

Berbaloi atau tidak buat masa sekarang, masih perlu dilihat dalam perspektif bajet kita. Ini kerana kos pembelian dan penyelenggaraan kereta elektrik di Malaysia masih tinggi untuk orang kebanyakan.

Jika anda lihat senarai kenderaan elektrik yang sudah dijual di Malaysia, kebanyakan model EV dengan rekabentuk serupa masih belum mampu menawarkan harga yang setanding dengan harga kereta berasaskan minyak fosil.

Mungkin kita masih perlu menunggu di antara 5 ke 10 tahun sebelum dapat menyaksikan kereta elektrik pertama dijual pada harga standard bajet orang Malaysia, sekitar RM60,000 ke bawah. Kita sama-samalah doakan.

Buat masa sekarang ada empat model kenderaan elektrik yang dikatakan paling bajet dalam pasaran kita...tetapi masih mahal jugalah.

Dua dikeluarkan syarikat China, iaitu BYD Atto 3 - adalah sebuah SUV 5 tempat duduk dengan harga di antara RM150,000 ke RM168,000. Satu lagi model adalah GWM Ora Good Cat, sebuah kereta hatchback yang menyerupai sebuah model popular dari Jerman, dijual pada harga RM140,000 ke RM170,000.

Jika anda masih menyimpan was-was dengan jenama China, dua pilihan paling bajet dari Jepun dan Korea Selatan ada dalam pasaran kita. Nissan Leaf merupakan model yang berharga RM176,000.

Satu lagi pilihan adalah Hyundai Kona, yang menawarkan pilihan di antara RM157,000 hingga RM210,000 bergantung kepada spesifikasi. Tak perlulah kami senaraikan harga jenama Eropah di sini kan?

Kalau jenama Eropah, minimum RM250,000 ke atas adalah harga permulaan untuk model asas.

Bercakap pasal kaedah cas kenderaan ni, kita perlu faham bezanya di antara cas di rumah dengan cas di stesen pengecasan.

Dengan menggunakan Nissan Leaf sebagai contoh, semua model jenama ini mempunyai bateri dengan kapasiti 40kWj. Setiap pembeli menerima pengecas jenis biasa yang boleh disambungkan ke soket elektrik rumah masing-masing, mampu mengecas selaju 6.6kWj.

Ini bermakna kalau cas di rumah, model ini memerlukan kira-kira 7 jam untuk mengecas bateri sehingga penuh.

Stesen pengecasan seperti yang dikendalikan oleh TNB dan banyak lagi pengendali, mempunyai tahap pengecasan tinggi dengan kadar di antara 80kWj atau 180kWj. Untuk mengecas Nissan Leaf sehingga penuh baterinya (40kWj), anggaran 30 minit diperlukan jika kita menggunakan pengecas 80kWj.

Tetapi kita juga perlu tahu satu isu penting iaitu kos mengecas.

Majoriti pengendali stesen pengecasan menawarkan perkhidmatan pengecas yang dikira berasaskan tempoh minit penggunaan.

TNB sebagai contoh, mengenakan caj RM2.05 seminit untuk pengecas 80kWj atau RM2.35 untuk pengecas 100kWj.

Jika sebuah Nissan Leaf dari kosong hingga penuh memerlukan anggaran 30 minit yang kita darabkan dengan kos seminit pengecas 80kWj iaitu RM2.05, kita akan dapat jumlah kosnya RM61.50.

Cas di rumah menggunakan pengecas biasa yang berkapasiti 6.6kWj pula, memerlukan 7 jam pengecasan - memberikan kita kos RM10.07 atau 46.2kW sekali cas. 8 kali cas sebulan, kosnya sekitar RM112 tanpa mengambil kira penggunaan elektrik lain di kediaman kita.

Nampak murah, tetapi bila dihitung dalam angka dunia nyata - kami yakin angkanya tak jauh beza dengan kos pembelian petrol bulanan anda.

Sekali cas penuh membolehkan kita bergerak sejauh 310-330 km jaraknya, mengikut spesifikasi asal sebuah Nissan Leaf. Murah ke? Pada pandangan penulis, masih mahal buat masa sekarang.

Jawapannya mudah saja, kereta akan berhentilah; sama macam kereta kita habis minyak.

Tetapi disebabkan teknologi EV yang memungkinkan wujud sistem perlindungan bagi pemandu, kenderaan elektrik sebenarnya lebih susah nak 'habis minyak' berbanding kereta biasa.

Bila cas sudah mula menurun ke satu tahap, sistem amaran akan dikeluarkan bagi mengingatkan pemandu untuk mengecas kenderaan mereka. Sekiranya amaran ini gagal dipatuhi, fungsi kenderaan yang dikategorikan tidak perlu akan mula dihentikan, untuk memaksimakan jarak pergerakan kenderaan.

Fungsi yang dikenali sebagai 'mod kura-kura' atau 'turtle mode' adalah sistem yang mengehadkan semua keupayaan enjin dan aksesori dalam kereta elektrik agar kereta memaksimakan jarak akhir pada kelajuan minimum, dengan anggaran kemampuan berjalan sejauh 5 ke 20 km lagi sebelum benar-benar kering.

Harus kami ingatkan, sistem ini direka dengan tujuan asas untuk membolehkan kenderaan dihentikan dengan selamat di lokasi yang bersesuaian.

Kalau anda memandu kereta EV dan nampak ikon kura-kura seperti gambar di atas, bersedialah ya!

Dalam situasi di mana bateri benar-benar telah kosong dan kereta sudah dihentikan dengan selamat, apa yang pemandu boleh buat adalah telefon kawan dan minta kawan hantarkan minyak!

Oleh kerana sistem kereta elektrik hanya boleh dicas semula di lokasi yang ada sambungan elektrik, tidak ada banyak pilihan bagi pemandu melainkan memanggil trak tunda untuk mengangkut kereta ke stesen pengecas terdekat atau kenderaan tersadai dihantar pulang ke rumah.

Sekiranya anda bernasib baik tesadai betul-betul di tepi rumah orang, bolehlah juga anda ketuk-ketuk pintu rumah dia tanya kalau dia benarkan anda tumpang cas kereta anda.

Dapat cas dalam 2-3 jam pun jadilah; asalkan anda bawa bersama kabel pengecasan anda. Bagi la tuan rumah bayaran saguhati sebagai bayaran pinjaman dia.

Buat masa sekarang, jelas kos kenderaan jenis EV masih di luar jangkauan majoriti. Kami mohon Proton atau Perodua menawarkan kenderaan elektrik dengan harga bajet secepat mungkin.

Pembangunan fasiliti menjadi perkara terbesar dalam menangani evolusi kenderaan elektrik. Memang semakin banyak stesen pengecas diwujudkan, namun kekangannya masih banyak.

Kadar pengecasan yang agak lama telahpun mengakibatkan kes-kes pemilik kenderaan bergaduh kerana terlalu lama menunggu. Ini adalah satu isu penting yang wajar ditangani. Kita isi minyak paling lama 5 minit pun, orang yang beratur tarik muka kalau kita lambat sikit.

Pemilik stesen pengecasan juga haruslah mula berfikir apa yang boleh ditawarkan kepada pemandu yang perlu menunggu. Paling tidak, pasanglah Playstation atau Netflix di stesen pengecas, supaya masa berlalu lebih pantas.

Menunda kenderaan elektrik pula biasanya memerlukan kereta tunda jenis rata, bukan jenis tarik.

Kami yakin dengan penggunaan lebih meluas, syarikat insurans serta tukang tarik kereta akan menambah baik dan memperbaiki perkhidmatan mereka - khususnya dalam mewujudkan sistem pengecas mobil yang dapat membantu pemandu yang tersadai tepi jalan.

Pemasangan alat pengecas di tempat awam seperti kompleks beli belah, kompleks pejabat dan lokasi lain yang menjadi tumpuan orang ramai harus digiatkan lagi.

Dari aspek pengguna, skim perumahan di negara kita juga sebaiknya sudah boleh  memperkenalkan dasar di mana setiap unit kediaman dipasangkan sistem litar elektrik 3 fasa (3 phase) sebagai standard, yang memungkinkan tahap beban elektrik lebih tinggi (22kW) disalur berbanding sistem fasa tunggal (7.5kW).

Pemasangan plag elektrik di kawasan parkir kenderaan kediaman juga seharusnya dilihat sebagai satu kemestian yang perlu ada, bagi memastikan Malaysia dapat beralih ke kenderaan EV dengan lebih lancar.

Bagaimana, ada rasa takut lagi tak nak beralih ke kenderaan elektrik?


Sejarah Penjara Tanpa Tembok Era 60-an di Singapura - Pulau Senang

Pada masa kini, pastinya ramai daripada kita tidak pernah dengar mengenai Pulau Senang. Satu ketika dahulu atau lebih tepat lagi ketika zaman 60-an, pulau ini pernah menjadi lokasi tragedi berdarah paling dahsyat di Singapura.

Pada zaman 60-an dahulu, Pulau Senang pernah menjadi kawasan percubaan untuk mewujudakan penjara tanpa tembok pertama di dunia. Namun, dalam tempoh tiga tahun sahaja, penjara percubaan itu menemui kegagalan dengan kawasan petempatan tersebut musnah akibat api dan pegawai yang bertugas pula dijumpai mati ditetak.

Pulau Senang pada masa kini juga tidak popular kerana bukanlah kawasan tumpuan pelancong sebaliknya dijadikan pusatt latihan menembak.

Pada tahun 1950-an, kumpulan-kumpulan kongsi gelap berleluasa dengan anggota-anggota samseng berkeliaran dan menakutkan orang ramai. Mereka terlibat dalam pelbagai jenayah seperti perjudian, pelacuran dan penjualan dadah. Akibatnya, penjara di SIngapura menjadi terlalu sesak kerana begitu ramai penjenayah ini dimasukkan ke dalam penjara.

Lebih membimbangkan, mangsa tidak berani pergi ke balai polis kerana takut menjadi mangsa balas dendam daripada penjenayah-penjenayah ini. Rasuah dalam pasukan polis juga pada tahap tinggi ketika itu.

Bagi mengekang masalah ini, pihak British telah meluluskan Akta Undang-undang Jenayah (Peruntukan Sementara) 1955. Akta ini telah memberikan kuasa kepada pihak berkuasa untuk menahan penjenayah tanpa bicara. Akibatnya, penjara menjadi sangat sesak.

Penahanan penjenayah tanpa bicara menyebabkan penjara terlampau sesak. Malah, sesetengah pihak berpendapat langkah ini langsung tidak berkesan untuk membendung kegiatan gangsterima di Singapura pada ketik itu. Maka muncullah idea penubuhan "penjara sederhana".

Salah seorang pemimpin anti-penjajah ketika itu, C V Devan Nair dengan lantang menyokong idea ini. Beliau menggalakkan penubuhan "penjara sederhana" di Singapura yang diwujudkan untuk tujuan pemulihan, bukan tujuan hukuma semata-mata.

Untuk tujuan pembinaan penjara dengan konsep baru ini, Pulau Senang dicadangkan sebagai lokasi strategik sebagai lokasi percubaan penjara sebegini. Pulau Senang yang merupakan salah sebuah pulau paling selatan di Singapura, yang terletak 13 kilometer dari tanah besar.

Pulau Senang dianggap sebagai pulau yang selamat untuk pembinaan penjara terbuka ini memandangkan lokasinya yang jauh dari kawasan tanah besar Singapura. Selain itu, pulau ini dikelilingi kawasan perairan yang berarus deras dan ikan jerung, menyukarkan penjenayah untuk melarikan diri.

Daniel Stanley Dutton adalah individu dari British yang telah diberikan kepercayaan untuk mengendalikan penjara terbuka ini. Beliau dipandang tinggi, boleh bertutur banyak bahasa tempatan termasuk Melayu dan Hokkien dan pernah bekerja dalam perkhidmatan penjara.

Beliau adalah jenis orang (yang faham tentang keadaan) di bawah. Pegawai atasannya pula menyifatkan beliau sebagai pemimpin berbakat semula jadi. Sebagai penguasa, Dutton diberi kebebasan untuk memilih mana-mana tahanan yang hendak di bawa ke pulau yang diselubungi hutan itu. Dia tiba di Pulau Senang pada Mei 1960 dengan 51 tahanan.

Pada peringkat awal, segalanya nampak berjaya seperti yang dirancang. Pada tahun pertama, bilangan tahanan meningkat kepada kira-kira 120. Mereka membina sejumlah besar infrastruktur di pulau itu.

Daniel Stanley Dutton juga dihormati banduan kerana dilihat sanggup bekerja keras bersama mereka mengusahakan banyak kerja. Malah, beliau dan pegawainya dikatakan langsung tidak membawa senjata api ketika itu. Kemudahan yang dibina termasuk hospital, kawasan rekreasi dan pejabat.

Kejayaan yang dicatatkan dalam membina pusat tahanan ini dikatakan "sangat menakjubkan" sehingga mendapat perhatian PBB. PBB teruja kerana terdapat eksperimen yang sama dilakukan di United Kingdom, Amerika Syarikat dan Eropah.

Pencapaian Dutton membolehkannya dianugerahkan pingat Darjat Kebesaran Empayar British (OBE).

Dalam tempoh 28 bulan, kira-kira 200 tahanan dapat pulang ke pangkuan masyarakat selepas menjalani pemulihan disini dan kadar residivisme (kecenderungan lakukan semula kesalahan) dalam kalangan mereka adalah 5 peratus, antara paling rendah di dunia.

Semuanya tidak seindah yang disangka. Lama-kelamaan, perangai sebenar Daniel Stanley Dutton yang melayan tahanan seperti seorang hamba akhirnya terbongkar.  Terdapat laporan adanya tahanan dipaksa kerja tanpa henti. Ada dikatakan diminta bekerja pada waktu malam.

Mereka yang berkelakuan buruk boleh dihantar semula ke Penjara Changi untuk menghadapi keadaan hidup yang lebih teruk. Lama-kelamaan, semakin ramai tahanan yang rasa tidak berpuas hati kerana dilayan teruk atau dipukul.

Bekas Ketua Menteri David Marshall, adalah antara individu yang menentang keras idea penjara terbuka ini. Ketika melawati Pulau Senang pada 1963, beliau tidak berpuasa hati dengan keadaan di sana dan melihat seperti ada sesuatu yang tidak kena dengan pulau itu.

Beliau melihat ramai tahanan dikerah bekerja di bawah panas terik mentari, tidak lari seperti seorang hamba. Beliau telah menyatakan kebimbangannya dalam Dewan Parlimen namun malangnya tiada siapa yang peduli dengan nasihatnya.

Terdapat 2 peristiwa kecil yang telah mencetuskan pergolakan besar-besaran di Pulau Senang yang membawa kepada pembunuhan Dutton.

Kejadian pertama adalah kejadian tiga bulan sebelum tragedi beradarah itu apabila 14 tahanan yang bekerja dalam cuaca panas menyerang seorang atendan selepas mereka tidak diberikan air. Mereka kemudian melarikan diri ke dalam hutan, dan satu unit simpanan terpaksa dipanggil untuk menenangkan keadaan

Yang kedua berlaku kira-kira seminggu sebelum rusuhan. Dutton sedang memeriksa sebuah jeti dan mendapati ia masih belum siap. Dia mendesak supaya 13 tahanan tukang kayu menyelesaikan kerja, tetapi mereka menolaknya kerana haritu tersebut adalah hari Sabtu.

Tetapi selepas mereka enggan, Dutton memberitahu seorang kerani untuk menyiapkan kertas pertuduhan dan menghantar mereka semua kembali ke Changi. Mereka telah diperintah turun ke jeti dan dimasukkan ke dalam bot pihak penjara. Ini ternyata tindakan terakhir yang tidak lagi dapat menahan kemarahan tahanan-tahanan tersebut.

Para banduan yang berang akhirnya bertindak melakukan rusuhan pada 12 Julai 1963. Mereka menggunakan parang dan cangkul untuk membunuh Dutton yang bersembunyi di pejabatnya.

Tiga pegawai penjara yang lain didapati mati dalam kejadian yang membawa kepada pengakhiran berdarah pusat tahanan di Pulau Senang. Pada November 1963, 59 orang tahanan telah dibicarakan kerana merusuh dan membunuh.

Selepas 64 hari - perbicaraan paling lama dan terbesar yang pernah dilihat di Singapura ketika itu — 18 orang didapati bersalah membunuh dan dijatuhkan hukuman gantung; 29 dipenjarakan kerana merusuh atau merusuh dengan senjata maut; dan selebihnya dibebaskan.

Kisah tragis di Pulau Senang ini turut difilemkan dalam sebuah dokumentari dua bahagian  bertajuk "Riot Island" yang memaparkan sejarah pembukaan dan kemudian berakhirnya penjara terbuka Singapura di Pulau Senang, dan bagaimana ia mengubah kehidupan mereka yang terlibat.


Sejarah Bagaimana Kubikel Mengubah Budaya Kerja Masyarakat Dunia

Bagi kumpulan pekerja kolar putih di pejabat, kubikel-kubikel yang dipasang sebagai sempadan ruang kerja merupakan pemandangan biasa hari-hari.

Walaupun diguna secara meluas, wujud sentimen negatif terhadap penggunaan kubikel; dilihat sebagai satu bentuk kurungan atau penjara mengongkong pekerja ke dalam satu 'kotak' khas - bagi memudahkan mereka diperah tekun bekerja.

Dalam era moden zaman sekarang, kritikan terhadap kubikel dan kesan psikologinya tak pernah terhenti.

Persoalannya, jika tiada kubikel - bagaimana agaknya rupa ruang kerja kita?

Jika zaman sekarang trend 'open office' atau pejabat terbuka kerap kali disebut sebagai konsep idaman ramai pekerja.

Namun realitinya konsep ini telah diamalkan sejak bermulanya sistem pejabat dengan pengenalan konsep itu di Amerika Syarikat dalam dekad 1950-an.

Bagaimanapun apa yang membezakan konsep pejabat terbuka yang ada sekarang dengan konsep terdahulu, adalah tujuannya diamalkan.

Dekad tersebut, majikan atau syarikat memilih untuk menggunakan konsep terbuka bagi memudahkan mereka membuat pemerhatian terhadap semua pekerja dalam satu-satu masa, memastikan produktiviti pekerja berada pada tahap optimum.

Komunikasi di antara pekerja tidak digalakkan walaupun tiada dinding atau penghadang yang menghalang mereka berbual antara satu sama lain.

Konsep terbuka yang mengamalkan budaya kerja mirip kilang, bukanlah satu suasana yang kondusif untuk seseorang pekerja bekerja dengan baik.

Namun itulah budaya kerja yang telah diamalkan dan kumpulan pekerja mengadaptasi dengan budaya itu.

Sebelum bermulanya era penggunaan komputer di pejabat-pejabat, pejabat biasanya dipenuhi dengan mesin-mesin taip yang agak bising apabila digunakan.

Mereka yang pernah menaip sepucuk surat menggunakannya tahulah bagaimana kuatnya bunyi kekunci serta bunyi loceng apabila askara sampai ke penghujung baris ayat.

Bayangkan ada 20 orang menaip serentak! Tak tak tak tak, ting! Tak tak tak! Ting! Itu sajalah bunyi didengari setiap hari.

Lebih memburukkan situasi dalam dekad 1950-an, budaya merokok menular di kalangan ahli masyarakat, dilihat sebagai satu kemestian semasa bekerja.

Jadi majikan era tersebut membenarkan pekerja merokok sambil menyiapkan tugasan yang ada. Sudahlah pejabat bising, asap rokok pula memenuhi udara.

Jangan dilupakan, pejabat zaman dahulu kurang memberi penekanan kepada konsep pengudaraan dan kemasukan cahaya.

Konsep terbuka ini walaupun jelas banyak kelemahannya, diguna pakai di Amerika Syarikat dan Britain.

Rekabentuk ini yang membentuk asas susun atur pejabat moden, mula mengalami perubahan selepas satu konsep baru melonjak popularitinya di Jerman.

Masyarakat Jerman era 60-an mahu meninggalkan identiti sosial mereka yang terpalit sentimen negatif akibat perang.

Keinginan ini membawa kepada pelbagai perubahan sosial yang dilakukan di Jerman, bagi membantu meningkatkan moral masyarakat.

Salah satu usaha terbesar dan paling meninggalkan impak adalah konsep burolandschaft atau pejabat lanskap, dibangunkan oleh firma Eberhard & Wolfgang Schnelle.

Adik-beradik Schnelle mengambil idea awal daripada konsep yang diguna di Amerika Syarikat dan Britain, tetapi memecahkan kaedah penyusunan meja yang sekata menjadi susunan lebih santai dan organik.

Pengenalan pokok hiasan sebagai pembahagi ruang serta kewujudan lebih banyak ruang sosial yang menggalakkan pekerja berbual, berjaya membantu memperkenalkan perubahan terbesar yang dapat kita lihat sekarang - pengenalan sistem kolaborasi di antara pasukan/divisyen.

Burolandschaft menggalakkan ketua sesebuah divisyen duduk dalam ruangan yang sama dengan pekerja bawahan, hanya diasingkan dengan pemasangan penghadang mudah alih bagi memberikan semua pemegang jawatan ketua lebih privasi.

Dengan pengenalan konsep ini di Jerman, sesuatu ruangan kerja dilihat harus lebih mementingkan kebajikan pekerja, tidak lagi perlu terlalu keras susunannya dan berorientasikan majikan/ketua semata-mata.

Serentak dengan itu budaya kerja golongan kolar putih juga mengalami perubahan, di mana komunikasi dan kerjasama diangkat sebagai tunjang kepada sebuah pejabat yang harmoni.

Bagi peminat rekaan produk, anda pasti tahu tentang jenama Herman Miller yang cukup terkenal sehingga kini.

Hasil daripada penyelidikan dan pembangunan produk di bawah Herman Miller lah, lahir apa yang kita biasa nampak di mana-mana pejabat hari ini, iaitu kubikel.

Dalam tahun 1964, syarikat Herman Miller melancarkan siri produk khusus untuk pejabat yang dinamakan Action Office di bawah seliaan ketua pereka bernama Robert Propst. Siri pertama produk ini kurang mendapat sambutan

Pelancaran siri kedua, Action Office II yang memperkenalkan dinding mudah alih dipasarkan sebagai kubikel mengubah nasib Propst.

Hasil kajian Propst menunjukkan golongan pekerja era tersebut mahu ruangan kerja yang lebih privasi serta mencerminkan identiti setiap individu.

Berpandukan panduan tersebut serta syarat banyak majikan yang mahukan sesebuah pejabat harus mudah diubahsuai rekabentuknya, seiring dengan keperluan pekerja, Action Office II memperkenalkan konsep dinding mobil fleksibel kubikel serta perabot pasang siap yang memperkemaskan idea burolandschaft ke dalam bentuk pakej.

Populariti sistem kubikel yang diperkenalkan Herman Miller menjadikan produk itu sebagai produk paling laris jualannya, yang akhirnya ditiru pesaing.

Walaupun dalam era sekarang ramai melihat kubikel sebagai kurungan, realitinya dengan pengenalan kubikel-lah perubahan terbesar dalam budaya kerja dunia benar-benar terpahat.

Kubikel membolehkan golongan wanita yang sebelum itu berasa kurang selesa terpaksa bercampur dengan lelaki, mempunyai ruangan sendiri semasa bekerja.

Penggunaan kubikel walaupun sama rupanya masih membenarkan setiap individu mengenakan identiti sendiri dalam ruangan milik mereka, dilihat berjaya memupuk prinsip kesamarataan dalam pejabat.

Sekiranya anda seorang yang menyokong untuk kita kembali kepada konsep terbuka tanpa kubikel dalam pejabat khususnya golongan muda; satu soalan yang ingin kami ajukan kepada anda adalah betapa penting privasi untuk anda, semasa anda sedang bekerja?

Tanpa kubikel, rakan sepejabat anda bebas melihat anda tanpa halangan. Nak korek hidung pun tak senang.


5 Bukti AI Sudah Menguasai Hidup Anda

Kepintaran buatan atau AI adalah topik hangat diperkatakan masyarakat dunia.

Kami sendiri masih berbelah bahagi dalam meneliti baik buruk AI, bimbang lama-kelamaan apa yang dipapar filem sains fiksyen, di mana AI mengambil alih tamadun manusia menjadi kenyataan.

Jangan ambil serius pula ayat di atas, haha! Walaupun ramai masih skeptikal tentang pengaplikasian AI, kita sebenarnya sudah menggunakan AI setiap hari sama ada kita sedar atau tidak ianya berlaku.

Berikut adalah lima cara AI sudah lama membantu hidup kita, walaupun anda mungkin penyokong sentimen Anti-AI paling lantang di Malaysia.

Pernah tak ketika anda memandu mengikut navigasi yang telah ditetapkan, GPS anda mengesyorkan kepada anda satu laluan berbeza yang mampu menjimatkan masa perjalanan?

Itulah AI yang dalam sistem GPS, yang berfungsi di belakang tabir.

Kita jarang mengaitkan sistem GPS dengan AI tetapi kemampuan algoritma GPS untuk mencari jalan tanpa dipinta, sebenarnya adalah sejenis AI yang berkemungkinan besar secara rutin kita bergantung kepadanya.

Apabila GPS mempunyai kebolehan melakukan cadangan atau menukar sendiri navigasi akibat perubahan yang kita lakukan secara sengaja atau tidak sengaja, itu adalah satu bentuk kepintaran buatan.

Trend mengambil gambar yang mempunyai tahap bokeh atau kabur di bahagian latar belakangnya berbanding subjek, sudah menjadi perkara biasa dalam sistem kamera telefon pintar.

Dalam seni fotografi tradisional berasaskan kamera SLR, untuk mendapatkan hasil sama kita perlu menggunakan lensa yang mempunyai bukaan cahaya yang besar serta jarak fokus yang betul bagi mendapatkan bokeh yang creamy.

Perkara itu dsimulasi dengan mudah oleh kamera telefon pintar, hasil pemprosesan aplikasi berasaskan AI di mana AI mampu mentafsir dan mengasingkan subjek dalam gambar serta mengkaburkan latar belakang, menghasilkan gambar yang baik.

Perkembangan teknologinya juga pantas. Beberapa tahun dulu, sebuah telefon pintar memerlukan dua lensa untuk menghasilkan kesan sedemikian. Kini dengan kemajuan pemprosesan AI, satu lensa yang dipasang pada telefon bertaraf bajet pun sudah cukup untuk mendapatkan hasil yang menarik dan berkualiti.

Yang suka tangkap gambar dan biar aplikasi kamera cantikkan wajah dia, licinkan kulit, besarkan mata dan cerahkan kulit tu; itu pun kerja AI sebenarnya.

Anda takutkan AI walaupun demikian anda banyak menghabiskan masa di media sosial. Anda rasa kenapa anda seronok melayari perkongsian orang ramai di ruangan maya?

Semuanya disebabkan algoritma media sosial sudah mampu mengkategorikan minat anda dan apa yang anda tak suka hadap secara terperinci, membolehkan garis masa atau timeline anda baik dalam mana-mana platform media sosial sekalipun, digubah mengikut citarasa anda.

Mengagumkan bukan bagaimana AI mampu menghasilkan garis-garis masa yang berbeza mengikut citarasa setiap pengguna media sosial, yang tak sama antara satu sama lain!

AI sejak dulu memainkan peranan memahami dan mempelajari anda, merekodkan setiap perbuatan anda dalam garis masa anda, apa yang anda cari, apa yang anda tenung, apa yang anda tak peduli dan berapa lama anda melayari garis masa.

Semuanya bagi memastikan masa penggunaan anda optimum untuk faedah pengendali media sosial serta menepati minat dengan kehendak anda.

Bagi pelajar universiti zaman dahulu, penggunaan penyemak ejaan seperti Dewan Eja 'memeriksa' karangan merupakan satu keperluan penting.

Fungsi ini kemudiannya diperkembangkan secara terbina dalam, dalam setiap perisian penulisan seperti Microsoft Word.

Kini, setiap telefon pintar bukan saja mampu menyemak ejaan bahkan turut sama mampu membentuk ayat serta menterjemah istilah, dari satu bahasa ke beratus-ratus bahasa berbeza - tanpa kita perlu menggunakan aplikasi luaran lain.

Semua kemudahan dan fasiliti ini ada AI di belakangnya, dimana pengendali sistem operasi telefon pintar seperti Google atau Apple bertanggungjawab membangunkan dan menambahbaik sistem yang ada.

Kita tersalah taip pun tak perlu kita betulkan. AI akan memadam kesalahan kita dan menggantikan perkataan salah tersebut dengan ejaan yang betul, tanpa perlu kita membetulkannya satu per satu seperti satu dekad dahulu.

Ini adalah fungsi AI yang paling digemari penulis setakat ini!

Dengan adanya fungsi ini, banyak juga gambar-gambar keluarga penulis yang sebelum ini kurang jelas dapat diperbaiki dan ditambah baik resolusinya, mencantikkan lagi kualiti gambar yang ada.

Di saluran video seperti Youtube, semakin banyak video-video lama yang direkodkan berpuluh dekad tahun dahulu telah menjalani proses pemulihan yang bukan saja menjelaskan lagi setiap paparan yang ada, membolehkan visual yang lebih terang dapat kita lihat bukan saja pada resolusi lebih tinggi bahkan pada kelajuan lebih lancar.

Peminat permainan video turut mendapat tempiasnya, di mana teknologi upscaler berasaskan AI mampu memperbesarkan resolusi skrin yang dipaparkan, ke tahap tinggi tanpa mencacatkan kualiti visual yang ada khususnya apabila kita bermain dengan skrin melebihi 42 inci.

Dengan ini pemain mampu bermain pada kualiti visual tahap terbaik, tanpa memerlukan prosesor serta kad grafik terhebat dan termahal yang ada dalam pasaran.